POLITICILE ACTUALE ALE UE ŞI CELE DIN CADRUL STATELOR EUROPENE MEMBRE PRIVIND COMBATEREA DISCRIMINĂRII

 

1. COMBATEREA DISCRIMINĂRII COPIILOR ŞI TINERETULUI

 

Copiii au acces limitat la majoritatea proceselor care fac parte integrantă din exercitarea drepturilor democratice, însă aceştia rămân neimplicaţi şi sunt, în consecinţă, privaţi de o recunoaştere efectivă în calitate de cetăţeni.

Prin consecinţele sale, această practică este discriminatorie, rezultatul fiind o incapacitate de a răspunde adecvat drepturilor şi preocupărilor specifice copiilor şi tinerilor. Implicaţiile directe sunt legate de o posibilitate restrânsă de a recunoaşte, transpune în practică şi traduce în legislaţie priorităţile copiilor şi tinerilor. Opiniile şi experienţele copiilor şi tinerilor au posibilităţi limitate - uneori chiar inexistente - de a influenţa luarea deciziilor în cadrul instituţiilor naţionale şi europene.

Se impun măsuri explicite pentru combaterea discriminării copiilor şi tinerilor, măsuri care să le permită o prezenţă mai activă în procesul luării deciziilor, în special care îi privesc, este necesară recunoaşterea lor ca cetăţeni a căror opinie să fie ascultată şi luată în considerare.

Toate statele membre UE au ratificat Convenţia Naţiunilor Unite cu privire la Drepturile Copilului care stabileşte obligaţii precise pentru guverne, astfel încât acestea să respecte şi să promoveze drepturile copilului.

Instituţiile UE trebuie să aibă în vedere:

· Art. 2 - Dreptul tuturor copiilor la respectarea tuturor drepturilor prevăzute în Convenţie, fără vreo discriminare;

· Art. 3 - Obligaţia de a promova interesele fundamentale ale copilului;

· Art. 6 - Dreptul la viaţă şi dezvoltare optimă;

· Art. 12 - Dreptul de a fi ascultat şi luat în considerare.

Experţii apreciază că, deocamdată, drepturile şi interesele copilului şi tânărului nu sunt luate în mod satisfăcător în considerare, ceea ce duce la discriminare directă sau indirectă.

Tipuri de discriminări faţă de copii şi tineret

 

Conform opiniei specialiştilor, anumite grupuri sunt victime ale unor discriminări suplimentare datorită status-ului sau situaţiei lor concrete:

· discriminarea copiilor şi tinerilor consideraţi ca grup;

· discriminarea unor grupuri de copii aparţinând minorităţilor etnice.

Impactul discriminator este reflectat şi în excluderea copiilor în ceea ce priveşte politicile economice europene, reflectată şi prin accentuarea sărăciei infantile în anumite medii şi prin reducerea cheltuielilor publice destinate copiilor.

Instituţiile UE sunt chemate să se preocupe activ de protecţia şi promovarea drepturilor copiilor şi tinerilor pentru asigurarea unui standard de viaţă adecvat.

Drepturile copilului şi tânărului trebuie să fie în centrul atenţiei unor politici economice mai cuprinzătoare, nu numai a celor vizând excluziunea socială. Diferite grupuri de copii şi tineri sunt afectate diferit de sărăcie şi excluziune socială.

Consultările pe această temă, desfăşurate în diverse state membre au evidenţiat că anumite grupuri de copii şi tineri:

- sunt conştiente de existenţa unei discriminări faţă de alte grupuri de copii sau tineri, având reprezentarea injustiţiei în anumite direcţii;

- consideră o discriminare faptul că sunt în general ignoraţi în elaborarea politicilor publice;

- doresc să poată contribui la elaborarea politicilor care îi privesc.

UE, prin instituţiile sale, îşi propune să acorde o mai mare atenţie problemei discriminării copiilor şi tinerilor. Includerea în Tratatul de la Amsterdam a nediscriminării, deşi a constituit un pas înainte, prezintă totuşi unele limite - de exemplu, nu are efect imediat, măsurile propuse în baza acestei clauze necesită un acord unanim.

De asemenea, UE trebuie să promoveze o mai accentuată participare a copiilor şi tinerilor la viaţa social-economică. O preocupare trebuie să fie reprezentată de dezvoltarea unor structuri specifice prin care copiii înşişi să se poată implica.

Dintre recomandările vizând reducerea, cât mai mult posibil, a discriminării şi excluziunii sociale a copiilor în cadrul UE, pot fi menţionate cele care prevăd ca UE, prin instituţiile sale, să întreprindă măsuri de remediere vizând şase aspecte:

· absenţa acordării unei priorităţi sporite copiilor şi tinerilor;

· carenţe privind promovarea şi protecţia drepturilor copiilor şi tinerilor;

· absenţa unor apărători independenţi ai copiilor şi tinerilor la nivel naţional şi comunitar;

· lipsa unor informaţii privind nivelul de viaţă a copiilor şi impactul politicilor guvernamentale;

· absenţa unei coordonări eficiente între diferite departamente;

· deschiderea redusă spre problematica specifică vârstei.

Luarea redusă în considerare a opiniei copiilor şi discriminarea care rezultă de aici a fost subliniată şi în cadrul Consiliului Europei.

În strategia europeană în favoarea copiilor, adoptată de Adunarea Parlamentară a Consiliului Europei din 1996, s-a recunoscut faptul că nu numai drepturile copiilor sunt departe de a fi o realitate în multe ţări europene, dar şi faptul că organizaţia Consiliului Europei are un rol bine stabilit în a permite statelor să se conformeze angajamentelor luate în virtutea Convenţiei privind drepturile copilului. Strategia face referire la necesitatea unei mai mari egalităţi între adulţi şi copii şi recomandă guvernelor să adopte un cadrul strategic care ia în considerare copiii.

Această schemă-cadru cuprinde:

· a acorda o mai mare prioritate copiilor;

· promovarea şi protejarea drepturilor copiilor.

În cadrul programului vizând combaterea discriminării copiilor (în conformitate cu art. 137 din Tratat) drepturile şi interesele copiilor trebuie luate în considerare şi ar trebui recunoscut în mod explicit, după cum apreciază experţii, faptul că interesele copiilor nu coincid întotdeauna cu cele ale părinţilor lor.

Statele membre sunt chemate să introducă în tratate un nou articol, recunoscând drepturile copiilor pe baza Convenţiei Naţiunilor Unite cu privire la drepturile copiilor şi obligaţiile UE de a proteja şi a promova aceste drepturi.

În acest caz, drepturile copiilor ar fi luate în considerare în elaborarea legislaţiei şi politicilor şi în alocarea resurselor.

Printre alte recomandări, pot fi menţionate:

· Comisia Europeană ar trebui să încurajeze schimbul de experienţă în materie de dezvoltare şi de formare profesională vizând promovarea nediscriminării şi participarea activă în domeniile care privesc copiii;

· statele membre sunt chemate să-şi analizeze legislaţia pentru a se asigura că nu apar discriminări la adresa ansamblului sau a unor grupuri anume de copii, că există o reală egalitate de şanse, că legislaţia protejează efectiv interesele copiilor;

· mass-media din statele membre trebuie să fie încurajată să adopte coduri care să asigure respectarea drepturilor copiilor.

O altă direcţie de acţiune este înfiinţarea instituţiei apărătorilor drepturilor copiilor. De asemenea, ar trebui avută în vedere înfiinţarea unei Agenţii pentru supravegherea respectării drepturilor omului, cu atribuţii speciale în domeniul protejării şi promovării drepturilor copiilor pe teritoriul UE. Se urmăreşte şi îmbunătăţirea cunoaşterii şi înţelegerii problemelor privind copiii şi impactul politicilor UE asupra vieţii acestora.

O altă direcţie de acţiune vizează coordonarea eficientă - pe teritoriul UE - a tuturor problemelor care vizează copiii. Se are în vedere promovarea participării copiilor şi recunoaşterea lor în calitate de cetăţeni ai UE. În acest sens, Comisia Europeană este chemată să încurajeze schimburile pozitive de experienţă în ceea ce priveşte promovarea participării copiilor şi să iniţieze un dialog cu copiii cu privire la strategiile ce vizează promovarea unei participări mai active a acestora, la elaborarea politicilor care îi vizează.

În calitate de deţinători de drepturi, copiii trebuie luaţi în considerare, iar politicienii trebuie să recunoască nu numai că politicile în domeniul comerţului, creşterii economice, uniunii monetare, drepturilor consumatorului au un efect imediat asupra vieţii copiilor, ci şi faptul că există un drept legitim al copiilor de a solicita ca interesele lor să fie luate în considerare. Aceste interese nu au fost, până în prezent, recunoscute adecvat.

În prezent, în UE trăiesc circa 90 milioane de copii. Schimbările sociale şi economice, precum şi cele demografice – din statele membre – vor avea un impact nu numai asupra condiţiilor imediate de viaţă a copiilor, ci şi pe termen lung.

Legislaţia şi politicile elaborate ca răspuns la aceste probleme şi schimbări survenite la nivel naţional şi european au o influenţă semnificativă asupra calităţii vieţii copiilor.

Analiştii apreciază că, la nivel european, recunoaşterea intereselor copiilor nu a avansat prea mult, copiii fiind adesea neglijaţi în procesul luării deciziilor.

Prin neluarea în considerare, în manieră explicită, a intereselor copiilor se creează o spirală a discriminării.

Dintre argumentele puternice care susţin nevoia de a acorda copiilor şi tinerilor o mai accentuată prioritate politică pot fi menţionate:

· dezvoltarea sănătoasă şi participarea activă a copiilor sunt elemente cruciale pentru asigurarea unui viitor sănătos al întregii societăţi;

· copiii şi tinerii, mai mult decât alte grupuri, sunt afectaţi de acţiunea sau inacţiunea guvernelor în diferite direcţii;

· copiii suferă de fragmentările şi ineficienţa care pot apărea în unele servicii publice;

· copiii nu au acces la grupuri puternice de presiune – cu influenţă asupra ordinii de zi a guvernelor naţionale sau instituţiilor europene;

· copiii din majoritatea statelor sunt privaţi de accesul la sistemul juridic asstfel încât să le fie protejate drepturile.

Dreptul copiilor şi tinerilor la tratament nediscriminatoriu, la integrare socială şi la participare democratică este recunoscut în dreptul internaţional referitor la drepturile omului. Numeroasele tratate europene şi internaţionale definesc neechivoc o serie de obligaţii care impun respectarea drepturilor tuturor persoanelor de a fi tratate în mod egal.

Implicit sau explicit, drepturile privind tratamentul nediscriminatoriu se extind toate şi la copii. Deşi principiul egalităţii în drepturi a fost clar stabilit, specialiştii constată o insuficientă luare a sa în considerare atunci când este vorba de copii.

Convenţia privind eliminarea oricărei forme de discriminare rasială (1965), Convenţia privind eliminarea discriminării la adresa femeilor (1979, Convenţia privind drepturile copilului (1989) au fost redactate recunoscându-se faptul că există discriminare la adresa copiilor, aceştia având nevoie de protecţie specială în cadrul dreptului internaţional în scopul respectării drepturilor lor.

Toţii membrii UE au ratificat Convenţia privind drepturile copilului şi trebuie să se conformeze principiilor şi normelor cuprinse în aceasta. 

Priorităţile din cadrul UE, programul său legislativ şi de finanţare au efect direct asupra transpunerii în practică a drepturilor, la nivel naţional, privind copiii.

Un angajament în favoarea unui tratament nediscriminatoriu implică luarea în considerare, în mod activ, a impactului specific al tuturor politicilor asupra exercitării drepturilor copiilor şi tinerilor.

Art. 2 al Convenţiei privind drepturile copilului (1989) stipulează angajamentul statelor semnatare de a respecta toate drepturile prevăzute în Convenţie şi de a le garanta, în cadrul jurisdicţiei lor, pentru toţi copiii.

Art. 2, paragraful 2 protejează copiii împotriva oricărei discriminări datorate statutului socio-economic, convingerilor, activităţilor sau opiniilor părinţilor lor.

În conformitate cu art. 3 din Convenţie, instituţiile de securitate socială - publice sau private -, autorităţile administrative sau organele legislative trebuie să ţină cont de interesele copiilor în toate acţiunele care îi privesc.

Prin art. 3 se face un apel guvernelor să vegheze ca orice legislaţie şi politică propusă să fie concordantă cu interesele superioare ale copiilor.

Art. 6 subliniază dreptul fiecărui copil la viaţă şi la o dezvoltare optimă. Principiul nediscriminatoriu solicită guvernelor să ia măsuri pro-active pentru a veghea la respectarea acestui drept, în mod egal pentru toţi copiii. Se solicită totodată ca prin politicile elaborate să nu fie prejudicate sănătatea şi bunăstarea copiilor.

Art. 12 prevede dreptul copiilor de a fi ascultaţi şi luaţi în considerare.

Instrumente europene vizând promovarea dreptului copiilor la tratament nediscriminatoriu

 

Statele membre sunt chemate să respecte drepturile copilului în conformitate şi cu diferite tratate europene. Toate statele membre au ratificat Convenţia europeană privind drepturile omului (ECHR). Chiar dacă nu sunt menţionaţi expres copiii, dispoziţiile Convenţiei se extind şi la aceştia.

Art. 1 din ECHR cere statelor să garanteze drepturile înscrise în această Convenţie pentru toate persoanele din jurisdicţia sa, ceea ce include evident şi copiii. Art. 14 solicită ca toate drepturile cuprinse în ECHR să fie respectate fără discriminare. Nediscriminarea pe bază de vârstă este subînţelească prin menţiunea “alt statut” ce urmează enumerării altor motive care ar putea determina discriminare – sex, religie, culoare a pieţii, opinie politică, origine naţională sau socială, etc.

Drepturile economice şi sociale sunt protejate în conformitate cu Carta socială europeană care conţine şi un principiu de nediscriminare cu privire la beneficierea de drepturile pe care le înglobează.

Consiliul Europei a adoptat Convenţia cu privire la exercitarea drepturilor copilului care caută, în principiu, să confere forţă obligatorie principiului cuprins în art. 12 al Convenţiei relative la drepturile copilului.

Există patru procese-cheie interconectate prin care discriminarea faţă de copii se manifestă încă în UE: legislaţia, acţiunea sau inacţiunea guvernamentală, atitudinile specifice şi mass-media.

1. Legislaţia – la nivel naţional şi european, legislaţia poate contribui la accentuarea discriminării directe sau indirecte – atât a grupului de copii ca ansamblu, cât şi a anumitor grupuri de copii.

Legislaţia cu privire la imigrare împiedică copiii din anumite ţări să se poată uni cu familiile lor aflate în străinătate. Copiii refugiaţi sau solicitanţi de azil au dificultăţi în privinţa accesului la anumite forme de educaţie şi asistenţă medicală.

În Marea Britanie copiii nu îşi pot exercita anumite drepturi şcolare democratice – nu au dreptul de a participa la consiliile şcolare, de a se plânge împotriva oricărui abuz sau injustiţie, nu au drept de a contesta exmatricularea. Tinerii de 16-17 ani sunt excluşi, în conformitate cu legea, de la dreptul de a beneficia de asigurări sociale. În dreptul portughez, copilul unui imigrant ilegal nu are dreptul de a merge la şcoală.

2. Inacţiunea guvernamentală – discriminarea împotriva copiilor are loc de multe ori deoarece guvernele sunt incapabile să acţioneze pentru a le proteja drepturile. Deşi circa o cincime din populaţia UE este reprezentată de copii, pentru aceştia, sumele alocate sunt foarte mici.

De multe ori, o legislaţie cu privire la egalitatea de tratament există, dar nu este aplicată eficient. De exemplu, deşi în majoritatea statelor europene există legi vizând protecţia drepturilor la educaţie, sănătate a “copiilor străzii”, acest drept este supus tratamentului uneori arbitrar din partea unor autorităţi locale, ceea ce duce la inegalitate de tratament.

3. Discriminare specifică – atitudinile discriminatorii care conferă un statut inferior copiilor invocă lipsa de competenţă a copiilor, incapacitatea lor de a face alegeri raţionale. Pot genera discriminări concepţiile conform cărora copiii cu handicap, cei săraci, “copiii străzii” sunt mai puţin apţi, mai puţin dotaţi, respectiv mai puţin demni de încredere.

4. Mass-media – mijloacele de comunicare în masă pot promova discriminarea împotriva copiilor prin reprezentarea care o au despre aceştia.

Cu ocazia unei Discuţii generale organizate în anul 1996 de Comisia cu privire la drepturile copilului despre copii şi mass-media, problema lipsei de respect la adresa copiilor, s-a pus cu acuitate. Imaginile negative privind copiii, prezentate în mass-media, sunt de natură să genereze ostilitate la adresa anumitor grupuri de copii.

În scopul combaterii discriminării trebuie promovate şi alte drepturi, cum ar fi:

· dreptul de a-şi cunoaşte identitatea;

· dreptul la reîntregirea familiei;

· dreptul de a-şi exprima opinia;

· libertatea de expresie, de asociere, de exprimare a convingerilor religioase;

· dreptul la viaţa privată;

· accesul la informaţie;

· dreptul la protecţie împotriva oricărei forme de violenţă;

· egalitatea de şanse pentru copiii refugiaţi;

· dreptul la o bună îngrijire medicală;

· dreptul de a benefica de un nivel de viaţă adecvat;

· dreptul la educaţie;

· dreptul la respectarea limbii materne, culturii şi convingerilor religioase;

· dreptul la protecţie împotriva exploatării de orice fel;

· dreptul de protecţie împotriva detenţiei arbitrare.

La Consiliul European de la Lisabona (martie 2000) s-a lansat propunerea vizând reducerea la jumătate a sărăciei infantile până în anul 2010.

În iunie 2000, a fost publicată o propunere de Decizie a Parlamentului European şi a Consiliului UE, stabilind un program vizând combaterea excluziunii sociale în perioada 2001-2005, în scopul de a:

· îmbunătăţi înţelegerea excluziunii sociale, inclusiv a copiilor;

· promova cooperarea reciprocă;

· dezvolta capacitatea de combatere a excluziunii sociale.

Trebuie ţinut cont de faptul că:

· experienţa copiilor poate fi determinată de situaţia economică şi socială a părinţilor, dar implicaţiile sunt diferite;

· copiii au o viaţă proprie care trebuie tratată separat de cea a părinţilor lor;

· interesele copiilor nu coincid întotdeauna cu cele ale părinţilor lor;

· diferite grupuri de copii sunt afectate diferit de sărăcie şi excluziune socială.

 

Evoluţii actuale vizând combaterea discriminării împotriva copiilor pe teritoriul UE

 

Până în prezent, în UE există o legislaţie săracă în ceea ce priveşte discriminarea pe criteriu de vârstă. Acolo unde această legislaţie, sau politici, există, ele se referă aproape exclusiv la persoanele în vârstă. Analiştii apreciază că formele de discriminare la care sunt supuşi copiii nu sunt corect recunoscute.

În numeroase state se înregistrează importante progrese. În Suedia, Danemarca, Belgia, Spania, Portugalia, Franţa şi Austria a fost înfiinţată instituţia ombudsman-ului pentru copii, acesta având atribuţii specifice pentru promovarea drepturilor copiilor şi combaterea discriminării.

Prin art. 13 al Tratatului de la Amsterdam, Comunităţile europene sunt autorizate să ia măsuri pentru combaterea discriminării pe bază de sex, rasă, origine etnică, religie sau convingeri religioase, handicap, vârstă şi orientare sexuală. Este de remarcat includerea specificaţiei: "vârsta", ceea ce constituie un progres.

În anul 1999, Comisia Europeană a publicat unele propuneri pentru a accentua prevederile art. 13:

· o Directivă vizând combaterea discriminării de orice tip pe piaţa muncii;

· o Directivă vizând combaterea discriminării pe bază de rasă şi origine etnică;

· un Program de acţiune conceput pentru a ajuta statele membre să combată discriminarea în general.

În cadrul programelor de acţiune comunitară trebuie incluse rezultatele programelor SOCRATES, LEONARDO şi YOUTH2, care urmăresc promovarea unor atitudini nediscriminatorii de către tinerii înşişi.

Programul de acţiune comunitară (1999) se axează pe trei direcţii:

· îmbunătăţirea înţelegerii problemelor legate de discriminare;

· dezvoltarea capacităţii actorilor-ţintă de a aborda eficient discriminarea prin intermediul dialogului civil şi a schimbului de informaţii şi practici pozitive;

· promovarea şi răspândirea valorilor şi practicilor în cadrul luptei contra discriminării.

O altă direcţie de acţiune trebuie să vizeze accentuarea participării democratice a copiilor - forma cea mai frapantă şi cea mai semnificativă de discriminare.

La nivel naţional se constată o recunoaştere din ce în ce mai accentuată a importanţei creării de structuri prin intermediul cărora copiii pot participa la procesul politic şi contribui la elaborarea politicilor şi deciziilor care influenţează viaţa lor.

În Franţa, au loc şedinţe ale consiliilor municipale ale copiilor şi tinerilor, încă de la sfârşitul anilor ’70. În Suedia, Danemarca, Olanda s-au înfiinţat structurile prin intermediul cărora copiii şi tinerii pot influenţa elaborarea unei politici educaţionale şi segmente ale educaţiei în şcoli.

Promovarea implicării tinerilor contribuie la dobândirea de către aceştia a unei bune cunoaşteri şi înţelegeri a procesului politic, precum şi întărirea interesului lor pentru democraţie.

UE acordă o importanţă din ce în ce mai mare participării tinerilor şi copiilor la viaţa politică. În Austria (1998) a fost organizat un Congres de participare european, cu contribuţia şi participarea esenţială a tinerilor. Recomandările formulate au contribuit la o importantă Rezoluţie a Consiliului miniştrilor tineretului (adoptată în noiembrie 1998), prin care se recunoaşte importanţa participării tinerilor în Europa de azi şi de mâine.

În această Rezoluţie, Comisia Europeană este chemată să:

· se concentreze pe interesele tinerilor pentru a-şi ghida acţiunile în diferite domenii;

· promoveze implicarea tinerilor la elaborarea, executarea şi evaluarea activităţilor şi programelor pentru tineri – la nivel comunitar;

· promoveze studii pentru examinarea posibilităţilor de participare a tinerilor în Europa;

· angajeze un dialog cu tinerii pe aceste teme şi să ia în considerare opinia lor în elaborarea unor programe comunitare în domeniu;

· promoveze schimbul de opinii şi de experienţă cu privire la participarea tinerilor.

Pe 25 noiembrie 1999, Comisia Europeană a adoptat un pachet de propuneri pentru combaterea discriminării, incluzând o propunere pentru un Program Comunitar de Acţiune vizând combaterea discriminării pentru perioada 2001-2006, o propunere de Directivă care stabileşte un cadru general pentru un tratament egal în domeniul ocupării forţei de muncă şi o propunere pentru o Directivă care să implementeze principiul tratamentului egal între persoane, indiferent de originea etnică sau rasială. Aceste propuneri sunt analizate în prezent de Parlamentul European.

La nivelul Uniunii Europene au fost elaborate:

· Comunicarea din partea Comisiei Europene cu privire la anumite măsuri comunitare în vederea combaterii discriminării [COM (1999)564];

· Propunerea pentru un Program Comunitar de Acţiune în vederea combaterii discriminării pe perioada 2001-2006 [COM (1999)567];

· Propunerea pentru o Directivă care să implementeze principiul egalităţii de tratament a persoanelor, indiferent de originea rasială sau etnică [COM (1999)566];

· Propunerea pentru o Directivă care fixează cadrul general pentru tratamentul egal al persoanelor [COM (1999)565];

· Combaterea discriminării, orientări pentru iniţiativa comunitară EQUAL3 [COM (1999)476];

· Rezoluţia Parlamentului European cu privire la proiectul de Comunicare din partea Comisiei Europene către statele membre, stabilind orientări pentru Programele de iniţiativă comunitară (CIP);

· Comunicarea Comisiei Europene care stabileşte orientările pentru iniţiativa comunitară EQUAL (OJ C127, 05.05.2000).

Comisia Europeană a elaborat:

· Drepturile fundamentale şi antidiscriminarea;

· Politica în domeniul migraţiei, liberei circulaţii a lucrătorilor, combaterii rasismului şi xenofobiei.

Consiliul Europei a elaborat:

· Convenţia cu privire la Protecţia drepturilor omului şi a libertăţilor fundamentale;

· Protocol la Convenţia pentru Protecţia drepturilor omului şi libertăţilor fundamentale.

Aceste documente, chiar dacă rar menţionează explicit categoria copiilor, conţin prevederi antidiscriminatorii care includ şi această categorie de vârstă.

UE trebuie să pună în practică instrumentele de care dispune, în cadrul unei strategii coordonate şi integrate pentru combaterea discriminării. Legislaţia este un element-cheie al unei asemenea strategii.

Programul Comunitar de Acţiune a inclus o fază pregătitoare între 1999-2000, urmată de etapa în derulare 2001-2006. În această fază (2001-2006) priorităţile sunt: studiul şi analiza, dezvoltarea capacităţii de prevenire a discriminării şi de luptă împotriva acesteia, activităţi de sensibilizare a factorilor de decizie, dar şi a opiniei publice.

Programul (adoptat de Consiliul UE pe 27 noiembrie 2000) este conceput pentru a promova măsuri adecvate pentru a preveni şi combate discriminările bazate pe rasă, origine etnică, religie, handicap, vârstă sau orientare sexuală şi cuprinde trei obiective majore:

1. facilitarea unei mai bune înţelegeri a problemelor legate de discriminare prin îmbunătăţirea cunoaşterii acestui fenomen, evaluând eficienţa politicilor şi practicilor;

2. dezvoltarea capacităţii de prevenire şi de abordare eficientă a discriminării, în special prin întărirea mijloacelor de acţiune a organizaţiilor şi prin susţinerea schimbului de informaţii şi de experienţe pozitive şi prin integrarea, la nivel european, a unor organizaţii reprezentând şi apărând drepturile persoanelor victime ale discriminării, ţinând cont de diferitele forme de discriminare;

3. promovarea şi răspândirea valorilor şi experienţelor care se subordonează luptei împotriva discriminării, inclusiv activităţi de sensibilizare a opiniei publice şi factorilor de decizie.

Pentru atingerea acestor obiective, strategia prevede trei direcţii de acţiune:

· întărirea analizei în domeniu;

· susţinerea organizaţiilor care participă la prevenirea şi lupta împotriva discriminării;

· sensibilizarea factorilor de decizie pentru sporirea eficienţei măsurilor şi practicilor antidiscriminatorii.

La Conferinţa mondială împotriva rasismului, discriminării rasiale, xenofobiei (Geneva 30 iulie – 10 august 2001), Comitetul pentru drepturile copilului a subliniat rolul educaţiei, dreptul accesului la aceasta.

Comitetul menţionat a subliniat rolul important pe care Programul îl acordă categoriei copiilor. Comitetul sugerează încurajarea statelor membre în a ratifica cele 2 Protocoale facultative referitoare la Convenţia asupra drepturilor copilului cu privire la implicarea copiilor în conflictele armate şi a traficului de copii, prostituţiei şi pornografiei infantile. Convenţia privitoare la drepturile copilului, împreună cu cele 2 Protocoale, este un instrument util împotriva discriminării copiilor.

Nediscriminarea este inclusă în valorile pe care se fondează UE, aşa cum este menţionat în Proiectul de Tratat pentru o Constituţie a Europei.

Forumul european pentru bunăstarea copilului (Belgia) efectuează în prezent un studiu ale cărui obiective au fost: realizarea unui studiu comparativ al legislaţiei şi sistemelor judiciare din statele membre în privinţa copiilor, cu scopul identificării legilor şi practicilor discriminatorii bazate pe vârstă.

În Declaraţia universală a drepturilor omului (art. 25, 26) se precizează:

“Orice persoană are dreptul la un nivel de viaţă de natură să-i asigure sănătatea, bunăstarea […] . Perioada maternităţii şi a copilăriei dă dreptul la o asistenţă specială. Toţi copiii […] se bucură de aceeaşi protecţie socială […]. Orice persoană are dreptul la educaţie”..

În art. 2, 6, 24, 27, 28, 32 şi 34 se fac precizări în legătură cu dreptul la viaţă şi dezvoltare ale copilului şi la angajamentul statelor semnatare de a respecta drepturile copilului şi a adopta toate măsurile necesare pentru transpunerea în practică a acestui obiectiv.

Necesitatea luării unor măsuri speciale pentru protecţia copiilor şi adolescenţilor este prevăzută şi în art. 10, 11, 12, 13 ale Pactului internaţional cu privire la drepturile economice, sociale şi culturale. În aceleaşi articole se subliniază necesitatea protejării copiilor de orice formă de exploatare economică şi socială.

Art. 23 şi 24 din Pactul internaţional cu privire la drepturile civile şi politice subliniază dreptul fiecărui copil la protecţie din partea familiei, societăţii şi statului.

În art. 2 şi 10 ale Convenţiei privind eliminarea oricăror forme de discriminare împotriva femeilor se fac prcizări în legătură cu drpetul la educaţia de bază.

În Declaraţia de la Viena, (din 1998) art. 21, se accentuează necesitatea întăririi mecanismelor şi programelor naţionale şi internaţionale vizând protecţia copiilor, datoria statelor de a combate încălcarea drepturilor având ca victime tinerii.

Statele sunt invitatte să integreze prevederile Convenţiei asupra drepturilor copilului în Planuri naţionale de acţiune.

Promovarea exercitării drepturilor copiilor este prevăzută şi în art. 6 (c, d) al Declaraţiei de la Copenhaga (oct. 1999) cu privire la dezvoltarea socială.

Necesitatea eliminării oricăror forme de muncă a copiilor, contrare normelor internaţionale este cuprinsă în Programul de acţiune stabilit la Beijing (par. 178 m şi 230 m) din mai 2001.

Euronet (European Children’s Network) salută includerea protecţiei drepturilor copiilor în art. 3 al Proiectului de Constituţie europeană.

Alte articole din Proiectul de Constituţie care se referă la drepturi ale copiilor sunt art. 24, art. 168 şi art. 172.

Congresul de la Yokohama (decembrie 2001) a reafirmat şi completat angajamentele luate la Stockholm, în 1996, privind exploatarea sexuală a copiilor. La Yokohama a fost reînnoit angajamentul statelor de a asigura o eficientă implementare a măsurilor care includ legi bazate pe drepturile copiilor, combătând discriminarea. 

În Europa este necesară o viziune comună în privinţa copiilor, stabilirea unor standarde unitare.

În Directiva Consiliului 78/2000/CE care stabileşte cadrul general pentru tratament egal în privinţa angajării şi ocupării forţei de muncă, la art. 6 se precizează că “statele membre vor asigura faptul că diferenţele de tratament pe motiv de vârstă nu vor constitui o discriminare dacă, în cadrul legislaţiei naţionale sunt justificate obiectiv şi motivat de un scop legitim, incluzând politica de ocupare a forţei de muncă […] şi mijloacele de atingere a acestui scop sunt cele adecvate".

Aceste diferenţe pot include:

“a) stabilirea unor condiţii speciale de acces la angajare şi pregătire profesională, angajare şi ocuparea forţei de muncă […] pentru tineri, lucrători în vârstă şi persoane cu responsabilităţi de îngrijire a altor persoane […] pentru a asigura protecţia lor;

b) stabilirea unor condiţii minime de vârstă […] pentru angajare […]."

Art. 6 precizează situaţiile în care nu se poate considera că s-a practicat o discriminare bazată pe vârstă.

În noiembrie 2002, Euronet (European Children’s Network) şi-a prezentat observaţiile în legătură cu Proiectul Tratatului Constituţional. Euronet doreşte să evidenţieze rolul copiilor, asigurându-se că aceştia nu vor mai fi afectaţi în mod negativ de legislaţia şi politicile din UE – care uneori nu ţin cont de interesele superioare ale copiilor.

Există anumite articole în Proiectul de Constituţie care pot fi relevante pentru copii: art. 2, 4, 5, 6 şi 34.

Art. 2 stabileşte valorile UE, valori care sunt relevante pentru copii, drepturile copilului trebuind să fie incluse în drepturile fundamentale.

Prin recunoaşterea personalităţii juridice a UE şi definirea cetăţeniei în UE (art. 4 şi 5), Euronet sugerează ca drepturile cetăţeneşti acordate la nivel naţional copiilor să fie extinse şi la nivel european.

Art. 34 se referă la principiul democraţiei participative. Euronet recomandă ca tinerii şi copiii, împreună cu organizaţiile care îi reprezintă să poată participa pe deplin la luarea deciziilor care îi privesc.

În statele membre au fost înfiinţate o serie de organisme naţionale pentru promovarea nediscriminării pe diverse criterii:

 

Danemarca: Consiliul pentru egalitate etnică

Finlanda: Ombudsman pentru minorităţi

Franţa: GELD – grup de studiu şi luptă contra discriminărilor

Germania: Comisarul pentru problemele străinilor din Senatul de la Berlin

Irlanda: Autoritatea pentru egalitate

Italia: Comisia pentru politici de integrare

Olanda: Comisia pentru tratament egal

Suedia: Ombudsman 

Marea Britanie: Comisia pentru egalitate rasială şi Comisia pentru drepturile handicapaţilor

În Belgia a fost elaborat un Proiect de lege împotriva discriminării (decembrie 2002), în Italia este în vigoare Legea 39/2002 art. 29, în Olanda este în vigoare Memorandum-ul 28770 (2002-2003) şi Legea egalităţii de tratament (din martie 1994).

Deşi în Constituţia sau în actele normative ale mai multor state – Finlanda, Belgia, Franţa, Olanda, Suedia, Marea Britanie – este menţionată interzicerea discriminării pe criteriul de vârstă, aceasta se referă la populaţia adultă - în situaţia accesului pe piaţa muncii -, sau la persoanele în vârstă care trebuie să beneficieze de protecţie specială.

 

 

 

 

 

 

 

 

 

 

 

 

 

 

2. COMBATEREA DISCRIMINĂRII REFUGIAŢILOR ŞI AZILANŢILOR

 

Conceptul de discriminare 

 

Convenţia internaţională cu privire la eliminarea tuturor formelor de discriminare, adoptată de ONU, în 1965, relevă definiţia cea mai completă şi mai cunoscută a discriminării, ca vizând orice deosebire, excludere, restricţie sau preferinţă, fondată pe rasă, culoare, ascendenţă sau origine naţională sau etnică, care are drept scop sau efect de a distruge, ori a compromite recunoaşterea, beneficiul sau exercitarea, în condiţii de egalitate, a drepturilor şi libertăţilor fundamentale ale omului, în domeniile politic, economic, social, cultural sau în orice alt domeniu al vieţii publice.

Este de remarcat faptul că această definiţie, precum şi definiţiile date de alte convenţii, nu se limitează la discriminarea pe motiv de rasă în sens restrâns, ci include şi discriminarea bazată pe originea naţională sau etnică, referindu-se astfel în întregime şi la persoanele care fac parte din minorităţi sau care pot avea statutul de refugiaţi ori azilanţi.

Definiţia dată discriminării este bazată pe elemente obiective, ea presupune o deosebire, o excludere, o restricţie sau o preferinţă.

Ca tipuri de acţiuni pe care le include discriminarea, documentele internaţionale se referă la deosebirile, excluderea, restrângerea, limitarea sau preferinţele bazate pe rasă, culoare, ascendenţă, origine etnică sau naţională.

Sfera extrem de largă de acte, domenii şi drepturi la care se referă definiţia este confirmată şi de prevederile art. 5 din Convenţie, care se referă la drepturile omului, la tratament egal, siguranţă personală şi protecţie, drepturi politice, drepturi civile, drepturi economice, sociale şi culturale, accesul în orice locuri şi la orice servicii destinate publicului, în exercitarea cărora Statele se angajează să interzică şi să elimine discriminarea sub orice forme.

Dintre motivele de discriminare, invocate în mod frecvent, ar putea fi menţionate următoarele categorii: rasă, culoare, origine etnică, limbă, naţionalitate, origine naţională, origine socială, statut social, sex, situaţie familială, răspunderi familiale, origine ideologică, opinie politică, religie, apartenenţă sindicală, vârstă, handicap, cazier, viaţa privată, orientare sexuală.

Noţiunea de discriminare este astfel legată de tratamentul acordat unei persoane, în raport cu cel de care se bucură o altă persoană sau alte persoane, ea rezultând dintr-o acţiune sau inacţiune care duce la o inegalitate de tratament. Desigur, trebuie să fie o inegalitate nejustificată, conform legii, deoarece în viaţa de zi cu zi au loc alegeri, selecţii care nu sunt interzise, bazate pe criterii de competenţă, studii, profesionalism. Astfel, actele de diferenţiere, acţiuni sau omisiuni, chiar dacă pot părea nedrepte sau arbitrare, nu devin ilegale decât dacă încalcă un drept al unei persoane sau egalitatea în drepturi şi libertăţi cu alte persoane.

Practica internaţională arată că interzicerea discriminării vizează nu numai acţiuni, în sensul de politici sau acte de conduită deliberate din partea statelor, instituţiilor, ori a unor persoane, asociaţii, de a crea sau menţine discriminarea pe motive de rasă, culoare sau origine naţională, ci şi omisiunea din partea autorităţilor unui stat de a elimina asemenea acte sau practici, ca şi politicile şi actele de conduită sau omisiunile care, fără a urmări în mod deliberat acest scop, au ca efect crearea sau menţinerea unei discriminări faţă de anumite categorii sau grupuri de persoane.

Crearea unui veritabil spaţiu european de libertate, securitate şi justiţie este un proces care trebuie însoţit de măsuri de întărire a politicilor corespunzătoare privind combaterea discriminării de orice fel, precum şi reglementarea situaţiei refugiaţilor şi azilanţilor, astfel încât înlăturarea frontierelor dintre statele membre să nu afecteze siguranţa cetăţenilor, ordinea şi libertăţile individuale.

În cele ce urmează vom încerca prezentarea unor aspecte legate de măsurile antidiscriminatorii adoptate atât la nivel comunitar, cât şi de către unele state membre ale Uniunii Europene, în contextul general al politicilor vizând statutul refugiaţilor şi azilanţilor.

Orientări ale politicii UE privind combaterea discriminării faţă de refugiaţi şi azilanţi

 

Un loc important în sfera preocupărilor comunitare îl ocupă politica de antidiscriminare. Aceasta vizează problematica legată de dreptul la azil, imigrarea şi acordarea vizelor pentru refugiaţii din terţe ţări.

În prezent, Uniunea Europeană se confruntă cu dificila sarcină de adoptare a unor măsuri corespunzătoare pe termen lung, în scopul combaterii discriminării de orice fel şi a efectelor acesteia. Astfel, la nivel comunitar, principalele măsuri împotriva discriminării sunt : adoptarea unor acte normative în domeniul respectiv, directive, regulamente, decizii; prezentarea unor recomandări, rezoluţii vizând combaterea discriminării; iniţierea de programe, planuri de acţiune antidiscriminare la nivelul statelor membre. Toate aceste măsuri au drept scop creşterea interesului general, promovarea principiului non-discriminării şi formarea unei atitudini împotriva discriminării de natură a justifica intervenţiile comunitare în acest domeniu.

Acordul de la Schengen din 1985 este primul acord interguvernamental din Europa care prevede eliminarea controlului la graniţele interne, ca mijloc de promovare a liberei circulaţii a persoanelor, a capitalurilor şi serviciilor.

Convenţia de la Dublin din 1990 (Convenţia referitoare la stabilirea statului responsabil cu examinarea unei cereri de azil prezentată în unul din statele membre ale Comunităţii Europene) conţine prevederi care vizează în principal scurtarea duratei de examinare a cererilor de azil.

Tratatul de la Maastricht privind Uniunea Europeană (finalizat la Maastricht în 1991 şi ratificat de statele membre ale UE în 1992) cuprinde dispoziţii privind cooperarea în domeniul justiţiei şi al afacerilor interne: acordarea azilului, controlul la frontierele externe, imigraţie, droguri şi toxicomanie, cooperare vamală şi în domeniul poliţiei, cooperare judiciară în materie civilă şi penală. Instrumentele de realizare a acestei cooperări sunt: poziţia comună; acţiunea comună; convenţia (instrument clasic de drept internaţional al cărui mare neajuns constă în faptul că pentru adoptarea şi aplicarea lui sunt necesare termene foarte lungi ).

Tratatul de la Amsterdam de modificare a Tratatului privind Uniunea Europeană, a Tratatelor privind Comunităţile Europene şi a unor acte conexe (semnat în 1997 şi intrat în vigoare la 1 mai 1999) prevede ca politicile în materie de viză, azil, imigraţie şi alte aspecte legate de libera circulaţie a persoanelor (cooperarea judiciară în materie civilă) să fie transferate din pilonul trei al Tratatului privind UE în pilonul unu al Tratatului privind C.E. (în titlul IV); dispoziţiile titlului VI din Tratatul privind UE, referitoare la cooperarea poliţiei şi cea judiciară în materie penală, la care noul tratat a adăugat dispoziţiile referitoare la prevenirea şi lupta împotriva rasismului şi xenofobiei, vor continua să aparţină pilonului trei.

Articolul 18 al Tratatului de la Amsterdam stabileşte dreptul la libera circulaţie a cetăţenilor Uniunii şi dreptul la libera rezidenţă a acestora pe teritoriul unui alt stat membru.

Articolul 73 I al Titlului III al Tratatului de la Amsterdam intitulat : “Vize, azil, imigraţie şi alte politici care ţin de libera circulaţie a persoanelor” conţine următoarele cerinţe:

■ într-o perioadă de cinci ani de la intrarea în vigoare a Tratatului, trebuie luate măsuri menite să asigure libera circulaţie a persoanelor, conjugate cu măsuri corespunzătoare direct legate de materia controalelor la frontierele externe, azil şi imigraţie, precum şi măsuri de combatere a criminalităţii;

■ alte măsuri în domeniul azilului, imigraţiei şi protecţiei drepturilor cetăţenilor statelor terţe;

Tratatul stabileşte că, în conformitate cu procedurile stabilite, Consiliul va adopta, într-o perioadă de cinci ani de la intrarea în vigoare a Tratatului de la Amsterdam următoarele hotărâri:

■ măsuri privind azilul, în conformitate cu Convenţia de la Geneva din 28 iulie 1951 şi cu Protocolul din 31 ianuarie 1967 privind statutul refugiaţilor, precum şi cu alte tratate pertinente, în următoarele domenii:

a) criterii şi mecanisme pentru a determina statul membru responsabil pentru examinarea cererii de azil introdusă de cetăţeanul unui stat terţ în unul din statele membre;

b) norme minimale privind primirea solicitanţilor de azil în statele membre;

c) norme minimale privind condiţiile pe care trebuie să le îndeplinească cetăţenii statelor terţe pentru a putea pretinde statutul de refugiaţi;

d) norme minimale privind procedura de acordare sau de retragere a statutului de refugiat în statele membre;

■ măsuri privind refugiaţii şi persoanele dislocate, în următoarele condiţii:

a) norme minimale privind acordarea unei protecţii temporare persoanelor dislocate din state terţe care nu se pot întoarce în ţările lor de origine şi persoanelor care, din alte motive, au nevoie de protecţie internaţională;

b) promovarea unui echilibru al eforturilor între statele membre care primesc refugiaţi şi persoane dislocate şi care suportă consecinţele primirii lor.

În cadrul prevederilor Tratatului de la Amsterdam se face referire la reglementarea dreptului la azil şi a situaţiei azilanţilor. Astfel, Părţile Contractante îşi reafirmă obligaţiile asumate prin Convenţia de la Geneva din 28 iulie 1951 privind statutul refugiaţilor, modificată prin Protocolul de la New York din 31 ianuarie 1967, fără nici o restricţie geografică a domeniului de aplicare a acestor texte, precum şi angajamentul de a coopera cu serviciile Înaltului Comisar al Naţiunilor Unite pentru refugiaţi în vederea aplicării acestor acte.

Părţile Contractante se obligă să asigure examinarea fiecărei cereri de azil depuse de un străin pe teritoriul uneia din ele.

Această obligaţie nu implică şi îndatorirea Părţii Contractante de a-l autoriza în toate cazurile pe solicitantul de azil să intre sau să rămână pe teritoriul ei.

Orice Parte Contractantă păstrează dreptul de a refuza intrarea sau de a expulza un solicitant de azil spre un stat terţ, în baza legislaţiei sale naţionale şi în conformitate cu angajamentele sale internaţionale.

Oricare ar fi Partea Contractantă căreia străinul îi adresează cererea de azil, responsabilitatea examinării cererii revine unei singure Părţi Contractante. Această dispoziţie nu împiedică Părţile Contractante să îşi păstreze dreptul de a examina o cerere de azil pentru motive speciale care ţin mai ales de dreptul intern, chiar dacă responsabilitatea, în sensul prezentei Convenţii, revine unei alte Părţi Contractante.

Părţile Contractante au obligaţia să determine cât mai repede căreia dintre ele îi revine responsabilitatea examinării unei cereri de azil. Dacă o Parte Contractantă, care nu este responsabilă potrivit Art. 30, este sesizată cu o cerere de azil de către un străin care se află pe teritoriul său, această Parte poate solicita Părţii Contractante responsabile să preia solicitantul de azil, în vederea examinării cererii sale de azil.

Fiecare Parte Contractantă transmite tuturor celorlalte Părţi Contractante, la cererea acestora, datele deţinute cu privire la un solicitant de azil, care sunt necesare pentru:

- determinarea Părţii Contractante responsabile pentru examinarea cererii de azil;

- examinarea cererii de azil.

Aceste date se pot referi numai la: identitatea (nume şi prenume, numele purtat anterior, dacă este cazul porecle sau pseudonime, data şi locul naşterii, cetăţenia actuală şi cea anterioară a solicitantului de azil şi, dacă este cazul, a membrilor familiei sale); documentele de identitate şi de călătorie (referinţele, perioadele de valabilitate, datele eliberării, autorităţile care le-au eliberat, locul eliberării etc.); alte elemente necesare pentru stabilirea identităţii solicitantului; locurile de şedere şi itinerariile călătoriilor; permisele de şedere sau vizele eliberate de o Parte Contractantă; locul depunerii cererii de azil; dacă este cazul, data prezentării unei cereri de azil anterioare, data prezentării cererii actuale, stadiul în care se află procedura, conţinutul deciziei luate.

De asemenea, o Parte Contractantă poate solicita altei Părţi Contractante să îi comunice motivele invocate de solicitantul de azil în sprijinul cererii sale şi, dacă este cazul, motivele deciziei luate în privinţa cererii. Partea Contractantă solicitată apreciază dacă poate da curs cererii care i-a fost prezentată. În toate cazurile, comunicarea acestor informaţii este condiţionată de consimţământul solicitantului de azil. Schimbul de informaţii se efectuează la cererea unei Părţi Contractante şi nu poate avea loc decât între autorităţile a căror desemnare a fost comunicată Comitetului executiv de fiecare Parte Contractantă.

Sintetizând cele de mai sus, putem afirma că politica Uniunii Europene în domeniul dreptului la azil implică următoarele:

Măsuri pe termen scurt: 

- Evaluarea ţărilor de origine, în scopul formulării unei abordări integrate specifice adaptată fiecărei ţări.

- Examinarea criteriilor şi îmbunătăţirea condiţiilor de aplicare a Convenţiei de la Dublin din 1990 referitoare la stabilirea statului membru responsabil cu soluţionarea unei cereri de azil. Se consideră că sunt necesare noi dispoziţii care să reglementeze această responsabilitate (un singur stat membru trebuie să răspundă de regimul aplicat membrilor aceleiaşi familii, în cazul în care această responsabilitate este atribuită mai multor state). De asemenea, este necesară reglementarea, într-o manieră satisfăcătoare, a protecţiei unei persoane cu statut de refugiat, care îşi schimbă ţara de reşedinţă.

- Finalizarea elaborării sistemului „EURODAC” de comparare a amprentelor digitale ale solicitanţilor de azil şi ale imigranţilor clandestini, care să permită identificarea persoanelor care au depus cereri de azil în mai multe state. 

- Adoptarea de norme minimale referitoare la procedurile de acordare şi retragere a statutului de refugiat (care să vizeze, printre altele, scurtarea duratelor procedurilor în materie de azil).

- Limitarea „mişcărilor secundare” ale solicitanţilor de azil.

- Adoptarea de norme minimale referitoare la acordarea protecţiei temporare persoanelor deplasate, resortisanţilor din ţări terţe care nu se pot reîntoarce în ţările de origine şi persoanelor care au nevoie de protecţie internaţională.

- Asigurarea echilibrului între eforturile depuse de statele membre pentru primirea refugiaţilor şi a persoanelor deplasate şi pentru suportarea consecinţelor acestei primiri.

 

Măsuri pe termen lung:

- Adoptarea de norme minimale privind recunoaşterea şi conţinutul statutului de refugiat resortisanţilor din ţările terţe.

- Definirea de norme minimale privind formele de protecţie subsidiară.

De asemenea, putem releva că politica Uniunii Europene în domeniul imigraţiei presupune următoarele:

Măsuri pe termen scurt :

- Utilizarea de instrumente de reglementare a statutului juridic al imigranţilor legali.

- Armonizarea legislaţiilor naţionale referitoare la condiţiile de admitere şi de sejur pentru resortisanţii din ţări terţe. 

- Elaborarea de reguli comune în materie de readmisie şi repatriere.

- Măsuri comune pentru combaterea imigraţiei ilegale, a sejurului ilegal, a traficului ilegal cu persoane. Intrucât armonizarea legislaţiei privind migraţia va avea ca rezultat creşterea presiunii migraţiei ilegale şi a traficului ilegal cu persoane, măsurile trebuie să vizeze: pe de o parte, regimul vizelor, înăsprirea sancţiunilor pentru transportatori, întărirea supravegherii la frontierele externe, adoptarea sau înăsprirea sancţiunilor pentru traficul ilegal cu persoane şi, pe de altă parte, facilitarea migraţiilor pe durată scurtă, întărirea cooperării în domeniul combaterii migraţiei ilegale şi a traficului ilegal cu persoane.

Măsuri pe termen lung:

- Elaborarea de reglementări referitoare la condiţiile de intrare şi sejur, precum şi de norme privind procedurile de eliberare de vize şi titluri de sejur pe lungă durată, inclusiv pentru reîntregirea familiei.

- Mărirea numărului de posibilităţi de expulzare a persoanelor cărora li s-a refuzat eliberarea unui permis de sejur, printr-o mai bună coordonare a clauzelor de readmisie. 

- Măsuri pentru sprijinirea ţărilor de origine şi de tranzit: lansarea, în ţările de origine şi de tranzit, a unor campanii vaste de informare cu privire la posibilităţile reale de imigrare legală, pentru prevenirea tuturor formelor de trafic ilegal cu fiinţe umane; facilitarea reîntoarcerilor voluntare; măsuri pentru întărirea cooperării între statele membre precum şi cu statele terţe în vederea întăririi capacităţii autorităţilor competente din aceste ţări în combaterea eficientă a traficului ilegal cu persoane. 

- Elaborarea de reguli comune în combaterea tuturor formelor de discriminare, în special a rasismului şi xenofobiei.

Austria

 

Art. 283 din Codul penal prevede pedeapsa cu închisoare de până la doi ani pentru persoanele care incită la violenţă împotriva străinilor sau la discriminare împotriva unor grupuri de persoane.

Totuşi, în ceea ce priveşte străinii, legea cadru - Integration Contract – adoptată la 2 octombrie 2001, prevede măsuri restrictive, şi anume: obligarea acestora la completarea unei convenţii de integrare pe un termen de patru ani de la stabilirea pe teritoriul austriac şi învăţarea limbii germane, precum şi accesul pe piaţa muncii numai după o perioadă de cinci ani de la obţinerea rezidenţei. Refuzul străinilor de a urma dispoziţiile acestui contract de integrare are drept consecinţă pierderea permisului de muncă şi a dreptului de rezidenţă.

Referitor la conditile de angajare, art. 4 paragraf 4, subpara. 3 din legea privind angajarea străinilor ( Arbeitsmarktforderungsgesetz ) din 2000 prevede interzicerea angajării acestora în condiţii de muncă inferioare celor stabilite pentru cetăţenii austrieci.

Art. 14 din legea privind dreptul la azil ( Asylgesetz ), adoptată în 1997 şi modificată în 2001, arată că acest drept nu se acordă în cazul în care solicitantul are cetăţenia unui alt stat membru al Uniunii Europene. Art.35 – 36 din acelaşi act normativ conţin dispoziţii privind asigurarea protecţiei, respectiv integrităţii fizice şi psihice a azilanţilor de către autoritaţi. Există, de asemenea, un organism specializat în materia acordării dreptului de azil, respectiv Agenţia Federală pentru Acordarea dreptului de azil. 

Belgia

 

Belgia este legată de mai multe instrumente generale şi specifice în domeniul combaterii discriminării, rasismului, xenofobiei, anti–semitismului şi intoleranţei. 

Principiul egalităţii belgienilor în faţa legii şi cel al nediscriminării sunt înscrise în Constituţie (art. 10 şi 11). De asemenea, au importanţă specială art. 14 din Convenţia Europeană asupra Drepturilor Omului şi art. 26 din Pactul asupra Drepturilor Politice şi Civile care instituie, în moduri diferite, principiul egalităţii în faţa legii, precum şi interdicţia discriminării în exercitarea drepturilor fundamentale. Aceste două articole au efect direct în sistemul juridic belgian şi, astfel, pot fi invocate de străini în cazul unei acţiuni în faţa instanţelor judecătoreşti naţionale. 

În privinţa străinilor prezenţi pe teritoriul Belgiei, funcţionează, într-o oarecare măsură, asimilarea de principiu între belgieni şi străini. Totuşi, această asimilare nu este absolută. Astfel, art. 191 din Constituţie menţionează excepţiile dispuse prin lege. În completare, o hotărâre a Curţii de arbitraj din 14 iulie 1994 menţionează în mod expres că intenţia art. 191 din Constituţie nu este aceea de a permite legiuitorului, în situaţia în care instituie o diferenţă de tratament care dezavantajează un străin, să înceteze să ia în considerare principiile egalităţii şi nediscriminării instituite prin Constituţie. 

Curtea de arbitraj are competenţa de a adopta decizii, de a declara drept nule reguli juridice, în urma întrebărilor preliminare adresate de către judecători în privinţa conformităţii legilor, decretelor şi statutelor cu art. 10 şi 11 din Constituţie. Curtea de arbitraj soluţionează, de asemenea, cereri care combină invocarea art. 10 şi 11 din Constituţie cu o dispoziţie a unui tratat internaţional care se aplică direct în sistemul juridic belgian. 

Pe de altă parte, Convenţia asupra drepturilor civile şi politice, interzicând discriminarea pe temeiul rasei sau naţionalităţii, dispune două excepţii de la acest principiu, care privesc drepturile politice şi accesul pe teritoriul belgian, drepturi exercitate de către străini. 

În materia dreptului penal, legea din 30 iulie 1981 asupra prevenirii anumitor acte inspirate de rasism sau xenofobie pedepseşte incitarea la discriminare, violenţă sau ură rasială, pe de o parte, şi faptele sau acţiunile în legătură cu discriminarea perpetuată în contextul asigurării de bunuri şi servicii, discriminarea perpetuată în sfera profesională şi de către funcţionarii publici în exerciţiul atribuţiilor lor. 

În materia dreptului civil, victimele actelor de discriminare au dreptul, în conformitate cu art. 1382 din Codul civil, la o compensare deplină pentru prejudiciul suferit. Acţiunea de compensare pentru prejudiciul cauzat revine celor care au suferit acel prejudiciu (art. 3 din Codul de procedură civilă).

 

Italia

 

Legea nr. 189 din 30 iulie 2002 privind imigraţia şi dreptul la azil are drept scop principal combaterea imigraţiei ilegale şi acordării dreptului la azil pe teritoriul italian, în conformitate cu necesitatea armonizării legislaţiei interne cu cea comunitară. Prin acest act normativ este reglementată procedura de acordare a dreptului de azil, fiind instituite măsuri restrictive de natură a limita numărul solicitanţilor de azil.

Cele mai multe cazuri de discriminare faţă de migranţi apar la angajarea acestora. Totuşi, aceştia nu depun plângeri împotriva angajatorilor, deoarece îşi pot pierde locul de muncă şi, implicit, dreptul de rezidenţă pe teritoriul italian. În aceste situaţii, pot fi intentate acţiuni în justiţie de către cei ce au suferit acte de discriminare.

 

Franţa

 

Consiliul Constituţional a statuat că: „Legiuitorul poate adopta dispoziţii particulare în privinţa străinilor, cu condiţia ca acestea să respecte angajamentele internaţionale la care Franţa a subscris şi drepturile şi libertăţile constituţionale fundamentale împărtăşite de către toţi cei care sunt rezidenţi pe teritoriul Republicii” ( Decizia din 22 ianuarie 1990 privind Fondurile de Solidaritate ).

De asemenea, pe 13 august 1993, Consiliul Constituţional a statuat în privinţa Legii asupra controlului imigraţiei: „În timp ce legiuitorul poate adopta dispoziţii speciale în privinţa străinilor, el trebuie să respecte drepturile şi libertăţile constituţionale fundamentale în privinţa tuturor celor care au rezidenţă pe teritoriul Republicii (…) străinii se bucură de dreptul la protecţie socială de la momentul la care îşi stabilesc rezidenţa în mod stabil şi legal pe teritoriul francez”.

În privinţa politicilor de combatere a discriminării, în prezent există trei instituţii administrative la nivel naţional implicate în această problematică: 

· Înaltul Consiliu asupra Integrării, înfiinţat prin Decretul Primului ministru 89–912 din 19 decembrie 1989 şi completat prin Decretul 96–622 din 11 iulie 1996, care asigură consultarea, la cererea Primului ministru, ori a Comisiei interministeriale asupra integrării, în privinţa tuturor aspectelor privitoare la integrarea rezidenţilor străini şi a rezidenţilor de origine străină; 

· Comisia consultativă naţională pentru drepturile omului, înfiinţată prin Decretul Primului ministru din 30 ianuarie 1984, în scopul acordării consultanţei şi informării Primului ministru. 

· Comisia pentru dobândirea cetăţeniei, înfiinţată prin Circulara din 18 ianuarie 1999. Ea reprezintă instrumentul de acţiune al statului pentru promovarea accesului egal la cetăţenie.

Marea Britanie

 

Recunoscând impactul negativ al rasismului şi discriminării asupra socieţăţii civile, Guvernul britanic a elaborat o legislaţie antidiscriminare destul de vastă. Astfel, un prim act normativ în domeniu l-a reprezentat adoptarea Legii privind relaţiile rasiale ( Race Relations Act ) în 1976, lege care promova egalitatea între persoane şi combaterea discriminărilor de orice fel. Pentru implementarea dispoziţiilor acestei legi, Guvernul a înfiinţat în 1977 un organism specializat, şi anume Comisia pentru Egalitate Rasială ( CRE ). Acestă Comisie are drept atribuţii următoarele: promovarea egalităţii şi a bunelor relaţii inter-rasiale, eliminarea discriminării de orice natură, monitorizarea legislaţiei în domeniu şi elaborarea de amendamente privind legislaţia antidiscriminare.

De asemenea, Comisia poate acorda asistenţă juridică, inclusiv reprezentare în faţa instanţelor de judecată, pentru persoanele care au fost subiecte ale actelor de discriminare. La nivel local, există 95 de Consilii pentru relaţii comunitare, a căror activitate este finanţată de Comsia pentru Egalitate Rasială şi al căror scop este combaterea oricăror forme de discriminare. 

Un alt pas important în acest domeniu îl reprezintă Legea privind naţionalitatea, imigraţia şi dreptul la azil ( Nationality, Immigration and Asylum Act ) adoptată la 7 noiembrie 2002. 

Prevederile acestei legi, structurată în opt capitole , fac referire la procedurile de acordare a dreptului la azil ( Cap. 3 art. 44 – 61 ), la combaterea abuzurilor comise de autorităţi şi a discriminării faţă de solicitanţii de azil având drept scop primordial securizarea şi eficientizare controlului la frontieră, dar şi respectarea drepturilor omului conform angajamentelor asumate la nivel european şi internaţional. 

Trebuie subliniat, referitor la cazurile de discriminare la angajare a migranţilor, că există posibilitatea acordată acestora de a depune acţiuni în faţa tribunalelor de muncă ( Employment Tribunal – ET ) care au competenţă de soluţionare.

Olanda

 

Federaţia Naţională a Agenţiilor Antidiscriminare (NFADA) reprezintă o structură specializată în domeniul combaterii discriminării. Această Federaţie este formată din totalitatea Agenţiilor Antidiscriminare (ADA) care funcţionează la nivel local şi care monitorizează cazurile de discriminare raportate. Rolul acestor Agenţii este de mediere a situaţiilor în cauză.

Este important de reţinut că, în fiecare an pe data de 21 martie, cu ocazia Zilei Mondiale împotriva Discriminării şi Xenofobiei, NFADA publică un raport detaliat privind cazurile de discriminare şi soluţionare a plâgerilor depuse de cei prejudiciaţi în faţa autorităţilor publice sau al acţiunilor înaintate spre soluţionare instanţelor de judecată. 

Astfel, potrivit raportului prezentat de NFADA în anul 2002, cele mai multe dintre cazurile de discriminare vizează discriminarea faţă de migranţi, în special azilanţi, şi se realizează la angajare sau în cadrul relaţiilor de muncă între angajator şi angajat.

 

Portugalia

 

Constituţia portugheză garantează protecţia împotriva tuturor formelor de discriminare ( art. 26 ) şi interzice în mod explicit organizaţiile care promovează rasismul ( art. 46 ). De asemenea, în Codul penal este prevăzută infracţiunea de discriminare pe criterii de rasă sau religie ( art. 240, titlul 3, cap. 2 ), precum şi dreptul asociaţiilor privind apărarea drepturilor omului de a acorda asistenţă în astfel de cazuri.

În iunie 1996, organizaţia non – guvernamentală SOS RACISMO, alături de Asociaţia Portugheză pentru Drepturile Civile au elaborat un proiect de lege împotriva discriminării, care prevedea sancţiuni contra discriminării la obţinerea unui loc de muncă, a unei locuinţe, a dreptului la educaţie şi îngrijire medicală.

Tot în cadrul acestui proiect de lege, se propunea şi înfiinţarea unei Comisii împotriva Discriminării Rasiale, având rolul de combatere a fenomenului şi de a facilita integrarea socială a străinilor.

Acest proiect de lege a fost dezbătut în Parlament în noiembrie 1997 şi a întrunit consensul tuturor formaţiunilor politice. Astfel că, a fost adoptată legea 134 / 1999 privind combaterea discriminării, lege care a fost modificată ulterior prin legea nr. 111 / 2000.

Obiectivele principale ale acestei legi sunt prevenirea şi interzicerea oricăror forme de discriminare precum şi pedepsirea încălcării drepturilor fundamentale sau a limitării exercitării drepturilor economice, sociale, culturale pe criterii de naţionalitate, rasă, origine etnică.

Art. 3 din legea 134 / 1999 conţine definiţia discriminării rasiale, iar în art. 4 este explicat conceptul de practici discriminatorii. De asemenea, art. 9 – 15 din aceeaşi lege prevăd regimul sancţionator aplicabil în situaţia încălcării dispoziţiilor referitoare la accesul la servicii publice, educaţie, angajare. Sancţiunile constau în amendă, cu un cuantum cuprins între unu şi cinci salarii lunare medii pe economie pentru persoane fizice respectiv două până la zece salarii lunare medii pe economie pentru persoane juridice.

Legea sus – menţionată mai prevede înfiinţarea Comisiei pentru Egalitate şi luptă împotriva Discriminării Rasiale ( art. 5 – 8 ). Această Comisie este condusă de către Înaltul Comisar pentru Imigraţie şi Minorităţi Etnice şi are în componenţă 18 membri dintre cei nominalizaţi prin propunerea Guvernului ( 2 ), asociaţiilor pentru apărarea drepturilor omului ( 2 ), patronatului ( 2 ), sindicatelor ( 2 ), iar restul membrilor fiind aleşi din rândul societăţii civile. Ca atribuţii, Comisia se ocupă cu colectarea tuturor informaţiilor referitoare la practicile discriminatorii şi aplicarea sancţiunilor corespunzătoare precum şi elaborarea de propuneri legislative antidiscriminatorii. Anual este publicat un raport detaliat cu evoluţiile şi cazurile în domeniu.

În 2001, Comisia a analizat 12 cazuri de discriminare vizând străinii care au fost discriminaţi la închirierea unei locuinţe, la angajare sau agresaţi de către organele de ordine.

În februarie 2002, s-a înregistrat primul caz de condamnare pentru discriminare rasială, vinovat pentru limbaj abuziv fiind fostul preşedinte al Consiliului local al oraşului Granada, Juan Paredes. 

 

 

 

 

Spania

 

Legea nr.8 / 2000 privind drepturile, libertăţile şi integrarea socială a străinilor, reprezintă legea cadru aplicabilă tuturor persoanelor fără cetăţenie spaniolă ( migranţi, refugiaţi ). Acestă lege are drept scop reglementarea fenomenului migraţiei, combaterea discriminării faţă de străini şi impunerea unui control eficient al frontierei de stat. 

Prevederile acestei legi conţin referiri la tratamentul şi procedurile legale aplicabile străinilor. Un alt act normativ important adoptat de legislativul spaniol este Legea nr. 9 / 1994 care reglementează drepturile şi condiţiile aplicabile solicitanţilor de azil. 

Trebuie menţionat faptul că politica executivului spaniol privind controlul migraţiei şi acordarea dreptului de azil are la bază implementarea directivelor europene respectiv Directiva 43 / 2000 privind egalitatea rasială şi Directiva 78 / 2000 privind egalitatea la angajare; aceste directive, care au fost implementate în legislaţiile tuturor statelor membre ale Uniunii Europene la sfârşitul anului 2003, promovează principiile egalităţii de tratament între persoane de origine diferită şi cel al combaterii discriminării indiferent de natura acesteia. 

În cazurile de discriminare vizând refugiaţii sau azilanţii , pot fi intentate acţiuni în faţa instanţelor de judecată competente în funcţie de gradul de jurisdicţie şi natura cauzei. De asemenea, este posibilă sesizarea Avocatului Poporului ( Defensor del Pueblo ) care are atribuţii în acest sens. Acesta verifică cazurile de discriminare semnalate care au loc, de regulă, în cadrul administraţiei publice, la nivel regional sau naţional, şi emite recomandări în vederea soluţionării acestora. 

 

Concluzii

 

Concomitent oportunitate şi ameninţare, fenomenul migraţiei va continua să ofere posibilităţi şi să creeze probleme atât ţărilor de origine, cât şi celor de destinaţie sau de tranzit.

Având deja o amploare impresionantă, fenomenul migraţiei riscă să capete dimensiuni şi mai mari, în condiţiile în care, în viitor, migraţia va fi afectată de: globalizarea economică; tehnologia tot mai perfecţionată a telecomunicaţiilor şi transporturilor; creşterea presiunii migratorii, pe măsura adâncirii decalajelor dintre ţările bogate şi sărace; accentuarea deosebirilor sociale, politice şi religioase între ţări; apariţia unor noi zone de instabilitate politică, conflicte civile şi armate; degradarea progresivă a mediului înconjurător; cererea de forţă de muncă în societăţile aflate în dezvoltare.

În acest context, combaterea discriminării de orice natură reprezintă un deziderat major la nivelul Uniunii Europene, iar acţiunile întreprinse de instituţiile abilitate au drept scop crearea unui climat social în care să nu existe un asemenea fenomen.

În afară de legislaţia specializată în domeniu, este necesară colaborarea între statele membre, îmbunătăţirea sistemelor educaţionale, sprijinul mass-mediei în combaterea practicilor discriminatorii, precum şi respectarea drepturilor şi libertăţilor fundamentale, incluzând drepturile refugiaţilor, azilanţilor şi ale persoanelor fără cetăţenie. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

3. COMBATEREA DISCRIMINĂRII PRIVIND ORIENTAREA SEXUALĂ 

 

Egalitatea în faţa legii şi protecţia cetăţenilor faţă de discriminare reprezintă drepturi fundamentale ale unei societăţi democratice. O categorie defavorizată este acea categorie de persoane care fie se află pe o poziţie de inegalitate în raport cu majoritatea cetăţenilor datorită originii sociale, a religiei, orientării sexuale ori a unui handicap, fie se confruntă cu un comportament de respingere şi marginalizare datorită unor cauze specifice cum ar fi o boală cronică necontagioasă ori infectarea cu HIV, statutul de refugiat sau azilant.

Prima reglementare la nivelul Uniunii Europene privind combaterea discriminărilor se regăseşte în art. 13 al Tratatului de la Amsterdam (1997). De asemenea, la propunerile Comisiei Europene, Consiliul a adoptat trei instrumente de lucru privind combaterea discriminărilor legate de rasă, origine etnică, religie, vârstă, disabilităţi sau orientare sexuală:

- Directiva 2000/43/EC interzice discriminările legate de rasă şi origine etnică în sectorul forţei de muncă, al educaţiei, în servicii şi aprovizionare cu cele necesare traiului, precum şi în domeniul protecţiei sociale;

- Directiva 2000/78/EC interzice discriminările legate de religie, disabilităţi, vârstă sau orientare sexuală;

- Decizia Consiliului 2000/750/EC - Programul de acţiune privind combaterea discriminării. Acest program susţinut la nivelul statelor membre ale Uniunii Europene cuprinde măsuri privind prevenirea şi combaterea discriminării directe sau indirecte legate de rasă, origine etnică, religie, diazabilităţi, vârstă sau orientare sexuală. De asemenea, prin intermediul acestui Program se monitorizează impactul acţiunilor de discriminare asupra sectorului economic şi al vieţii sociale a cetăţenilor statelor membre ale UE.

Astfel, potrivit statisticilor realizate prin sondajele Eurobarometru pe un eşantion reprezentativ de 16000 de cetăţeni europeni, au fost evidenţiate o serie de discriminări, după cum urmează: vârstă - 837 cazuri; rasă - 440 cazuri; religie - 321 cazuri; disabilităţi fizice - 279 cazuri; disabilităţi mentale - 227 cazuri; orientare sexuală - 81 cazuri. 

În ceea ce priveşte discriminarea privind orientarea sexuală, Parlamentul European şi Consiliul Europei au adoptat, la rândul lor, o serie de documente prin care se solicită eliminarea acestui tip de discriminare, precum şi al tratamentului diferit la care sunt supuşi homosexualii. 

Principalele documente adoptate de Consiliul Europei sunt următoarele:

- Opinia nr. 216 (2000) - Protocolul nr. 12 privind completarea Convenţiei Europene privind Drepturile Omului;

- Doc. 8614 - Raportul privind Protocolul nr. 12 de completare a Convenţiei Europene privind Drepturile Omului;

- Opinia Curţii Europene pentru Drepturile Omului privind Protocolul nr. 12;

- Doc. 8654 - Situaţia homosexualilor în ceea ce priveşte dreptul de emigrare şi azil în statele membre ale Consiliului Europei;

- Recomandarea 924/1981 privind discriminarea împotriva homosexualilor.

 

Principalele documente adoptate de Parlamentul European sunt următoarele:

- Rezoluţia din 8.02.1994 privind acordarea de drepturi egale homosexualilor din Comunitatea Europeană; 

- Rezoluţia din 17.09.1996 pentru respectarea drepturilor omului în statele membre ale Uniunii Europene, care face referire la eliminarea discriminărilor aplicate homosexualilor;

- Rezoluţia din 19.09.1996 privind orientarea sexuală, discriminarea şi drepturile homosexualilor din România;

- Rezoluţiile din 8.04.1997 şi 17.02.1998 privind respectarea drepturilor omului în statele membre ale Uniunii Europene - solicitări pentru Guvernul Austriei.

Rezoluţia privind respectarea drepturilor homosexualilor în Comunitatea Europeană

Parlamentul European,

Făcând referire la respectarea de către statele candidate la aderarea la UE a criteriilor de la Copenhaga, în special în ceea ce priveşte respectarea drepturilor omului, 

- având în vedere Recomandarea 924/1981 adoptată de Adunarea Parlamentară a Consiliului Europei, privind discriminarea îndreptată împotriva homosexualilor, care recomandă statelor membre armonizarea prevederilor legislative în ceea ce priveşte vârsta minimă de încadrare a faptelor acestora, 

- având în vedere decizia Curţii Europene pentru Drepturile Omului adoptată la 1.07.1997, în cazul nr. 25186/94 Euan Sutherland împotriva Regatului Unit al Marii Britanii, care stabileşte că "nu există justificări rezonabile pentru menţinerea unui nivel de vârstă ridicat de care să se ţină seama în încadrarea faptelor unui homosexual prin comparaţie cu ale unui heterosexual", hotărându-se că "s-a procedat discriminatoriu, nerespectându-se dreptul la viaţă privată conform prevederilor art.8 al Convenţiei Drepturilor Omului şi concluzionându-se că s-au încălcat art.8 şi art.14 al Convenţiei",

- considerând că pentru respectarea drepturilor omului, toate statele membre, în special Austria, trebuie să-şi revizuiască legislaţia discriminatorie împotriva homosexualilor, 

- constatând că statele cu care Uniunea Europeană a început negocierile de aderare au încă prevederi care reprezintă discriminări grave ale drepturilor homosexualilor: Bulgaria, Cipru, Estonia, Ungaria, Lituania şi România,

- deplângând insuficienta aplicare a reformelor adoptate de Parlamentul Ciprului la 21.05.1998, inclusiv în ceea ce priveşte vârsta minimă de care să se ţină seama la încadrarea faptelor,

- deplângând refuzul Camerei Deputaţilor din România din 30.06.1998 de adoptare a legii pentru eliminarea din Codul Penal a prevederilor art.200 privind homosexualii,

- regretând refuzul Parlamentului Austriei din 17.07.1998 de a adopta eliminarea art.209 din Codul Penal, ignorând decizia dată în cazul Sutherland şi Rezoluţiile Parlamentului European din 8.04.1997 şi 17.02.1998,

- primind cu satisfacţie adoptarea noilor legi în domeniu ale Finlandei, Letoniei şi Marii Britanii, lege adoptată de Camera Comunelor şi respinsă de Camera Lorzilor, 

- considerând că art.13 al Tratatului CE, amendat de Tratatul de la Amsterdam, va conduce la luarea măsurilor necesare combaterii discriminării pe baza orientării sexuale,

- confirmând faptul că nu va aproba măsurile luate de un stat prin care sunt violate drepturile lesbienelor şi homosexualilor,

- ţinând cont de statisticile oficiale care relevă în circa 50 de rapoarte ale poliţiei, 30 de procese şi 20 de condamnări în baza art.209 al Codului Penal al Austriei care prevăd pedepse cu închisoarea de la 6 luni la 5 ani,

1. Solicită Guvernului şi Parlamentului Austriei eliminarea imediată a art.209 C.P. şi luarea de măsuri pentru amnistia şi eliberarea din închisoare a persoanelor condamnate în baza acestui articol;

2. Cheamă statele care au început negocierile de aderare la UE să elimine toate prevederile care încalcă drepturile omului pentru homosexuali;

3. Solicită Comisiei Europene să monitorizeze respectarea drepturilor omului pentru homosexuali în statele care au început negocierile de aderare la UE;

4. Solicită Comisiei Europene să examineze situaţia homosexualilor şi lesbienelor aflaţi în atenţia Curţii Europene pentru Drepturile Omului;

5. Solicită Preşedintelui să înainteze această rezoluţie Consiliului, Comisiei, parlamentelor şi guvernelor din România, Austria şi Cipru, precum şi Secretarului general al Consiliului Europei. 

Discriminarea pe baza orientării sexuale în statele membre ale Uniunii Europene

 

Belgia

 

Parlamentul Belgiei a adoptat o lege care prevede posibilitatea ca două persoane de acelaşi sex să se poată căsători după depunerea unei declaraţii pe propria răspundere către municipalitatea locală. Această instituţie se bucură de o serie de drepturi, dar exclude posibilitatea de adopţie a unui copil. 

Contractul Colectiv Naţional nr. 38 semnat de sindicate şi de Consiliul Naţional al Muncii conţine prevederi pentru interzicerea discriminării de orice fel, inclusiv a celei pe baza orientării sexuale (1983, 1998). 

Persecuţia homosexualilor este recunoscută drept motiv pentru solicitarea de azil politic a cetăţenilor de altă naţionalitate.

Danemarca

 

Legislaţia daneză interzice discriminarea de orice tip. În 1989, Danemarca a adoptat o lege care permite căsătoria între persoanele de acelaşi sex, având aceleaşi drepturi ca şi cuplurile heterosexuale. Nu este permisă adopţia copiilor şi ceremonia religioasă în biserică a cuplurilor de acelaşi sex. 

Codul Penal al Ţării a reglementat, din anul 1976, vârsta minimă de 15 ani la care poate fi permisă o relaţie sexuală atât pentru homosexuali, cât şi pentru heterosexuali. Potrivit prevederilor legii, persoana care aduce atingere onoarei unei alte persoane, în baza orientării sale sexuale, poate fi condamnată la 2 ani închisoare, iar cea care refuză să desfăşoare o activitate comercială sau non-profit pentru o altă persoană, în baza orientării sexuale a acesteia, poate fi condamnată la 6 luni închisoare.

Discriminarea pe baza orientării sexuale este interzisă explicit de Legea privind interzicerea discriminării pe piaţa muncii (1996), care acoperă şi alte tipuri de discriminare.

Germania 

 

Din Codul Penal german, în anul 1994 a fost eliminat articolul 194 care prevedea condamnarea homosexualilor. Vârsta minimă pentru începerea relaţiilor sexuale a fost stabilită la 14 ani.

Codul Muncii conţine prevederi privind eliminarea discriminării la locul de muncă.

Grecia

Nu există prevederi care să combată discriminarea pe baza orientării sexuale.

Spania 

 

Articolul 14 al Constituţiei Spaniei prevede că "cetăţenii spanioli sunt egali în faţa legii, fără nici o discriminare pe motiv de rasă, sex, religie, opinie, condiţii sociale sau alte circumstanţe", nefăcându-se vreo referire explicită la orientarea sexuală. 

Nu există prevederi legislative privind combaterea discriminării pe motivul orientării sexuale. Codul muncii (1980) face, însă, referire la protecţia angajaţilor pe această temă. 

O lege adoptată recent de Parlamentul Cataloniei face referire la posibilitatea adopţiei copiilor de către cuplurile căsătorite, inclusiv a cuplurilor formate din persoane de acelaşi sex. 

Franţa

 

Legea 99/944 din 15 noiembrie 1999 prevede posibilitatea căsătoriei între persoane de acelaşi sex. De asemenea, Legea din 6.11.2001 a implementat toate prevederile Directivelor europene care interzic discriminarea.

Prevederile Codului Penal interzic discriminarea angajaţilor din sectorul public şi privat pe baza orientării sexuale şi a stării de sănătate. 

Irlanda

 

Legea 1977/1993 prevede sancţiuni pentru angajatorii care produc inegalităţi între angajaţi, făcându-se referire la discriminarea pe baza orientării sexuale. De asemenea, Legea egalităţii dintre angajaţi, din 1998, interzice discriminarea de orice tip, considerându-se drept inechitate hărţuirea angajatului în baza orientării lui sexuale. 

Nu există prevederi privind căsătoria cuplurilor de acelaşi sex. 

Legea privind persoanele refugiate, din 1996, prevede că orice persoană persecutată datorită apartenenţei sale la un grup social, homosexuali, poate beneficia de statutul de refugiat. 

Italia

Nu există prevederi legislative privind combaterea discriminării pe baza orientării sexuale.

Luxemburg

În 1997, Parlamentul ţării a adoptat o serie de amendamente la Codul Penal care prevăd interzicerea discriminării, inclusiv a celei pe baza orientării sexuale. Potrivit noilor prevederi (art.454) se interzice discriminarea sub orice formă, inclusiv pe baza orientării sexuale sau a stării de sănătate a unei persoane.

Olanda

 

Potrivit articolului 1 al Constituţiei Olandei se menţionează că "toate persoanele vor fi tratate în mod egal în aceleaşi circumstanţe. Discriminarea pe bază de religie, credinţă, opţiuni politice, rasă, sex, sau oricare altele nu sunt permise". 

Legea tratamentului egal, adoptată în 1994, interzice, printre altele, discriminarea în baza orientării sexuale. Din 1998, s-a permis căsătoria cuplurilor de acelaşi sex, care beneficiză de aceleaşi drepturi ca şi cuplurile heterosexuale, cu excepţia dreptului de a fi părinţi. În 2004, Parlamentul Olandei va supune adoptării două legi care reglementează posibilitatea cuplurilor homosexuale de a adopta copii.

Austria

 

În anul 1991, Austria a recunoscut potrivit Convenţiei de la Geneva a Refugiaţilor, dreptul homosexualilor la azil în situaţia în care sunt persecutaţi.

În 1998, a fost propusă o iniţiativă legislativă care prevedea eliminarea discriminării pe baza orientării sexuale, legalizând coabitarea dintre parteneri de acelaşi sex.

Portugalia

Nu există prevederi legislative privind combaterea discriminării pe baza orientării sexuale.

Finlanda

Constituţia Finlandei prevede în secţiunea 5, paragraful 2 că "nici o persoană nu poate fi supusă discriminării în baza rasei, vârstei, originii, limbii, religiei, convingerilor, opiniilor, stării de sănătate, dizabilităţilor sau a altor motive".

Legea Egalităţii între Bărbaţi şi Femei, amendată de Hotărârea 90/1994 a Guvernului Finlandei, interzice orice discriminare directă sau indirectă pe baza orientării sexuale. Din 1996 s-a recunoscut dreptul de coabitare a persoanelor de acelaşi sex. 

Secţiunea 3, capitolul 47 al Codului penal conţine prevederi privind interzicerea discriminării pe bază de rasă, origine, culoare a pielii, limbă, sex, vârstă, preferinţe sexuale sau starea de sănătate a unei persoane.

Suedia

 

Din 1987, în Codul Penal al Suediei a fost introdus un articol care condamnă discriminarea, fiind prevăzute pedepse de până la 1 an închisoare. 

La 1 mai 1999 au intrat în vigoare Legea 130/1999 care interzice discriminarea pe baza originii etnice, a dizabilităţilor şi a orientării sexuale şi Legea 133/1999 care interzice discriminarea la locul de muncă pe motiv de orientare sexuală. Tot în anul 1999 a fiind înfiinţată instituţia Ombudsman-ului împotriva discriminării pe baza orientării sexuale a homosexualilor, bisexualilor şi heterosexualilor.

Din 1998, Suedia a adoptat legea care permite coabitarea persoanelor de acelaşi sex, vârsta minimă pentru începerea activităţii sexuale fiind de 15 ani. 

Marea Britanie

 

Legea privind Drepturile Omului din 1998, prevede la art.14 interzicerea discriminării de orice fel, potrivit Convenţiei Europene a Drepturilor Omului. De asemenea, guvernul britanic a propus un Cod de Practică, fără valoare de lege, prin care solicită eliminarea discriminării. 

De asemenea, o lege din 1998 prevede că în Irlanda de Nord angajatorul trebuie să asigure egalitatea angajaţilor, indiferent de orientarea lor sexuală. 

 

 

 

 

4. DISCRIMINAREA PE BAZĂ DE CATEGORIE SOCIALĂ ŞI ORIGINE SOCIALĂ

 

Discriminarea pe bază de categorie socială şi origine socială nu constituie o preocupare majoră a legiuitorului european, fapt ce reiese în primul rând din lipsa principiului nediscriminării pe aceste baze din Tratatul Uniunii Europene şi din capitolul referitor la drepturile fundamentale din viitoarea Constituţie Europeană. 

Cu toate acestea, o serie de acte internaţionale menţionează principiul nediscriminării pe bază de origine socială, fără a defini însă sfera sa de cuprindere. Astfel, art.14 din Convenţia Europeană referitoare la Protecţia Drepturilor şi Libertăţilor Fundamentale ale Omului menţionează faptul că exercitarea drepturilor şi libertăţilor recunoscute trebuie să fie asigurată fără nici o deosebire bazată pe sex, rasă, culoare, limbă, religie, opinie politică, origine naţională sau socială, apartenenţa la o minoritate naţională, avere, naştere sau orice alt statut. 

De asemenea, art.26 din Pactul Internaţional referitor la Drepturile Civile şi Politice din 23 martie 1976 stipulează următoarele: Toate persoanele sunt egale în faţa legii şi sunt îndrituite, fără discriminare, la o egală protecţie a legii. În acest sens, legea va trebui să interzică orice formă de discriminare şi să garanteze tuturor persoanelor o protecţie egală şi eficientă împotriva discriminării pe bază de rasă, culoare, sex, limbă, religie, opinie politică, origine naţională sau socială, avere, naştere sau orice alt statut.

Sintagma discriminării pe bază de origine socială apare şi în art.2 din Pactul Internaţional referitor la Drepturile Economice, Sociale şi Culturale, din 3 ianuarie 1976, în art.2 din Convenţia ONU referitoare la Drepturile Copilului, din 2 septembrie 1990, în Convenţia de la Geneva nr.111 din 25 iunie 1958, cu privire la discriminarea în materia accesului la muncă şi pregătirea profesională şi, nu în ultimul rând, în art.21 din Carta Drepturilor Fundamentale ale Uniunii Europene, proclamată în cadrul Consiliului European de la Nisa din 7 decembrie 2000. 

În plan naţional, Constituţia Germaniei menţionează în capitolul referitor la drepturile fundamentale, art.3, paragraful 3, faptul că nimeni nu poate fi dezavantajat sau favorizat ca urmare a sexului, originii sociale, a rasei, a limbii, a patriei sau a provenienţei, a credinţei sau a concepţiilor religioase sau politice. 

De asemenea, în Danemarca, legea referitoare la tratamentele nediscriminatorii la angajarea în muncă interzice discriminarea directă sau indirectă pe bază de rasă, culoare, religie, convingere politică, orientare sexuală şi origine etnică, naţională sau socială. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

5. COMBATEREA DISCRIMINĂRII PERSOANELOR CU DIZABILITĂŢI

 

La Consiliul European de la Amsterdam, din iunie 1997, şefii de state şi de guverne participanţi la reuniune au convenit consolidarea capacităţii Uniunii Europene în privinţa acţiunilor în domeniul combaterii discriminării persoanelor cu dizabilităţi şi în contextul protecţiei drepturilor fundamentale ale omului, prin introducerea, în Tratatul de la Amsterdam, a articolului 13, care acordă Consiliului Uniunii autoritatea de a acţiona pentru combaterea discriminării în materie de sex, origine etnică sau rasială, religie sau credinţă, dizabilităţi, vârstă sau orientare sexuală. Pe lângă art.13, Tratatul de la Amsterdam mai conţine o serie de referiri la combaterea discriminării în privinţa persoanelor cu dizabilităţi. Astfel, Declaraţia 22, anexă a Actului Final al Tratatului de la Amsterdam, susţine acordarea de oportunităţi egale pentru persoanele cu dizabilităţi şi recomandă instituţiilor europene şi ale statelor membre să ţină seama de necesităţile speciale ale persoanelor cu dizabilităţi atunci când sunt adoptate măsuri care să armonizeze legislaţiile naţionale ale statelor membre.

La Conferinţa Interguvernamentală de la Nisa (decembrie 2000), statele membre au decis să adauge un al doilea paragraf la art.13 din Tratatul de la Amsterdam. Astfel, Tratatul de la Nisa, odată intrat în vigoare, autorizează Consiliul să adopte, conform procedurii stipulate prin art 251, măsuri care să susţină acţiunile statelor membre în combaterea tuturor formelor de discriminare.

De asemenea, Carta drepturilor fundamentale, proclamată de preşedintele Parlamentului European în numele Parlamentului, Consiliului şi Comisiei Europene, cu ocazia aceleiaşi Conferinţe Interguvernamentale, stipulează în o treime din articolele sale, principiul egalităţii (art. 20-art 26). Astfel, articolul 21 al Cartei prevede că " orice discriminare bazată pe orice criteriu legat de sex, rasă, culoare, origine socială sau etnică, caracteristici genetice, limbă, religie sau credinţă, opinii politice sau de altă natură, apartenenţă la una dintre minorităţile naţionale, avere, statut la naştere, dizabilităţi, vârstă sau orientare sexuală este interzisă." 

La 29 iunie şi 27 noiembrie 2000, pe baza propunerilor prezentate de Comisia Europeană în noiembrie 1999, Consiliul European a adoptat un pachet de trei instrumente cheie care să prevină şi să combată discriminarea bazată pe origine etnică sau rasială, religie sau credinţă, vârstă, dizabilităţi sau orientare sexuală:

- Directiva 2000/43/EC privind interzicerea discriminării bazată pe origine rasială sau etnică, într-o gama mai largă de domenii cum ar fi ocuparea forţei de muncă, educaţia, asigurarea de bunuri şi servicii şi protecţia socială; Statele membre au avut ca termen de implementare a directivei data de 19 iulie 2003.

- Directiva 2000/78/EC privind interzicerea discriminării în materia ocupării forţei de muncă şi a condiţiilor de muncă, în vederea punerii în aplicare în statele membre a principiului tratamentului egal, precum şi excluderea oricăror forme de discriminare bazată pe religie sau credinţă, dizabilităţi, vârstă sau orientare sexuală; 

Astfel, art. 6 al Directivei prevede: "Carta comunitară a drepturilor sociale fundamentale ale lucrătorilor recunoaşte importanţa combaterii discriminărilor sub toate formele, inclusiv necesitatea luării de măsuri corespunzătoare în favoarea integrării sociale şi economice a persoanelor vârstnice şi a persoanelor cu dizabilităţi". 

De asemenea, în art 8 este stipulat că "liniile directoare pentru ocuparea forţei de muncă în 2000, aprobate de către Consiliul European la Helsinki la 10 şi 11 decembrie 1999, subliniază necesitatea de a promova o piaţă a forţei de muncă favorabilă integrării sociale formulând un ansamblu coerent de politici destinate combaterii discriminării faţă de unele grupuri de persoane, precum şi faţă de persoanele cu dizabilităţi".

Art. 11-12 subliniază faptul că discriminarea bazată pe apartenenţa religioasă sau pe convingeri, dizabilităţi, vârstă sau orientare sexuală poate compromite realizarea obiectivelor Tratatului CE, cum ar fi: un nivel al ocupării forţei de muncă şi de protecţie socială ridicat, creşterea nivelului de trai şi calităţii vieţii, coeziunea economică şi socială, solidaritatea şi libera circulaţie a persoanelor. În acest scop, orice discriminare directă sau indirectă bazată pe apartenenţa religioasă sau convingeri, dizabilităţi, vârstă sau orientare sexuală în domenii reglementate de Directiva 2000/78/EC trebuie să fie interzisă în Comunitate.

Art. 16 prevede că stabilirea unor măsuri care ţin cont de nevoile persoanelor cu dizabilităţi la locul de muncă îndeplineşte un rol major în combaterea discriminărilor pe bază de dizabilităţi.

În art. 17 se menţionează că prezenta directivă nu impune ca o persoană care nu este competentă să îndeplinească funcţiile esenţiale corespunzătoare postului sau să urmeze anumite cursuri de formare, să fie recrutată, promovată sau să rămână în funcţie, dar, dacă este recrutată, nu trebuie să se aducă atingere drepturilor de a beneficia de facilităţile acordate persoanelor cu dizabilităţi.

De asemenea, Directiva 2000/78/EC menţionează, în art. 20, că trebuie prevăzute măsuri corespunzătoare, eficiente şi practice destinate amenajării locului de muncă în funcţie de dizabilităţi, de exemplu adaptarea echipamentelor, ritmului de lucru, repartizării obligaţiilor sau oferirea unor mijloace de instruire sau de integrare.

În circumstanţe foarte limitate, un tratament diferenţiat poate fi justificat atunci când o caracteristică legată de religie sau de convingeri, de un handicap, de vârstă sau orientare sexuală constituie o cerinţă profesională esenţială determinantă, atâta timp cât scopul este legitim, iar exigenţele proporţionale. Aceste circumstanţe trebuie să fie menţionate în informaţiile furnizate de statele membre către Comisie.

Consiliul, în Recomandarea 86/379/CEE din 24 iulie 1986 privind angajarea persoanelor cu dizabilităţi în Comunitate, a stabilit un cadru de orientare care enumeră exemple de acţiuni pozitive destinate promovării angajării şi formării persoanelor cu dizabilităţi, iar în Rezoluţia din 17 iunie 1999 privind egalitatea şanselor în materie de angajare pentru persoanele cu dizabilităţi, a afirmat importanţa de a acorda o atenţie deosebită în special recrutării, menţinerii în funcţie, formării şi instruirii continue a persoanelor cu dizabilităţi.

Ţinând cont şi de prevederile Recomandării 86/379/CEE, combaterea discriminării persoanelor cu dizabilităţi, conform Directivei 2000/78/EC se face conform următoarelor principii: 

a. o discriminare indirectă se produce atunci când o dispoziţie, un criteriu sau o practică aparent neutră poate avea drept consecinţă un dezavantaj special pentru persoane de o anumită religie sau convingeri, cu un anumit handicap, de o anumită vârstă sau de o anumită orientare sexuală, în raport cu altă persoană, cu excepţia cazului în care:

i. această dispoziţie, acest criteriu sau această practică este corect justificată de un obiectiv legitim, iar mijloacele de realizare a acestui obiectiv sunt adecvate şi necesare sau 

ii. în cazul persoanelor cu un anume handicap, angajatorul, sau oricare persoană sau organizaţie care intră sub incidenţa prezentei directive, este obligat, conform legislaţiei naţionale, să ia măsurile corespunzătoare pentru a elimina dezavantajele care rezultă din această dispoziţie, criteriu sau practică.

a. Hărţuirea este considerată o formă de discriminare în materia persoanelor cu dizabilităţi, atunci când se manifestă un comportament indezirabil care are ca obiectiv sau ca efect lezarea demnităţii unei persoane şi crearea unui mediu de intimidare, ostil, degradant, umilitor sau ofensiv. În acest context, noţiunea de hărţuire poate fi definită conform legislaţiei şi practicilor naţionale ale statelor membre.

b. În limitele competenţelor conferite de Comunitate, prezenta directivă se aplică tuturor persoanelor, atât în sectorul public cât şi în cel privat, inclusiv organismelor publice, în ceea ce priveşte:

· condiţiile de acces la angajare, la activităţi neretribuite sau la muncă, inclusiv criteriile de selecţie şi condiţiile de recrutare, oricare ar fi domeniul de activitate şi la toate nivelurile ierarhiei profesionale, inclusiv în materie de promovare;

· accesul la toate tipurile şi la toate nivelurile de orientare şi de formare profesională, de perfecţionare şi schimbare a orientării profesionale, inclusiv acumularea unei experienţe practice;

· condiţiile de angajare şi muncă, inclusiv condiţiile de concediere şi salarizare;

· afilierea la şi angajarea într-o organizaţie a lucrătorilor sau patronatului, sau orice organizaţie ai cărei membri exercită o anumită profesie, inclusiv avantajele obţinute de acest tip de organizaţie.

(d) În scopul garantării principiului egalităţii faţă de persoanele cu dizabilităţi, sunt prevăzute amenajări corespunzătoare. Aceasta însemnând că angajatorul ia măsuri corespunzătoare, în funcţie de necesităţi, într-o situaţie concretă, pentru a permite unei persoane cu dizabilităţi să aibă acces la un loc de muncă, să îl exercite sau să avanseze ierarhic, să aibă acces la formare, cu condiţia ca aceste măsuri să nu presupună o sarcină disproporţionată pentru angajator. Această sarcină nu este disproporţionată atunci când este compensată corespunzător prin măsuri existente în cadrul politicii urmărite în statele membre, adoptate în favoarea persoanelor cu dizabilităţi.

(e) În ceea ce priveşte persoanele cu dizabilităţi, principiul egalităţii nu aduce atingere dreptului statelor membre de a menţine sau de a adopta dispoziţii privind protecţia sănătăţii şi a securităţii la locul de muncă şi nici măsurilor privind crearea sau menţinerea de dispoziţii sau facilităţi în vederea salvgardării sau încurajării integrării acestora în câmpul muncii.

Statele membre au avut ca termen de implementare a Directivei 2000/78/EC data de 2 decembrie 2003. 

Totodată, statele membre mai beneficiază de o perioadă suplimentară de trei ani pentru a-şi corela dispoziţiile legislative naţionale cu prevederile europene, în domeniul nediscriminării persoanelor funcţie de dizabilităţi sau vârstă. 

- Programul Comunitar de Acţiune pentru combaterea discriminării - 2001-2006, adoptat prin Decizia Consiliului 2000/750/EC din 27 noiembrie 2000 (Council Decision 2000/750/EC). Programul de Acţiune (Community Action Programme) susţine şi completează eforturile la nivel european şi al statelor membre de a promova măsuri care să prevină şi să combată discriminarea directă sau indirectă bazată pe origine etnică sau rasială, religie sau credinţă, dizabilităţi, vârstă sau orientare sexuală. Acţiunile şi metodele transnaţionale stabilite în document sunt:

· elaborarea de analize asupra factorilor care determină discriminarea (statistici, studii, evaluarea politicilor şi diseminarea rezultatelor);

· cooperarea transnaţională între parţile implicate, precum şi crearea reţelei europene a organizaţiilor neguvernamentale; 

· creşterea nivelului de conştientizare cu privire la dimensiunea luptei împotriva discriminării.

Integrată în Programul de Acţiune pentru combaterea Discriminării, Campania de informare pan-europeană 2003-2008 care se desfăşoară pe parcursul a 5 ani a fost lansată de Comisia Europeană la 16 iunie 2003. Având ca motto "Pentru Diversitate. Împotriva Discriminării.", primul an al campaniei s-a concentrat mai ales pe promovarea diversităţii la locul de muncă. Campania se desfăşoară în strânsă cooperare cu guvernele statelor membre UE, organizaţii neguvernamentale, organizaţii sindicale şi alţi actori sociali şi politici. 

La 24 ianuarie 2003, Comisia Europeană a adoptat Comunicarea COM/2003/16 privind promovarea şi protejarea drepturilor şi demnităţii persoanelor cu dizabilităţi, în care se menţionează că instituţia Comisiei Europene acordă o susţinere deplină dezbaterilor aflate în desfăşurare referitoare la elaborarea Convenţiei Naţiunilor Unite iniţiate de Comitetul ad hoc al Naţiunilor Unite pentru promovarea şi protecţia drepturilor şi demnităţii persoanelor cu dizabilităţi. Ideea principală a dezbaterilor este aceea că respectarea principiului egalităţii persoanelor include faptul că persoanele cu dizabilităţi trebuie să se bucure de garantarea internaţională a drepturilor şi libertăţilor fundamentale ale omului, fiind excluse orice forme de discriminare în materia persoanelor cu dizabilităţi. 

 

Evoluţia la nivelul Uniunii Europene a politicilor de integrare şi nediscriminare a persoanelor cu dizabilităţi

 

	Referinţe:
	Principalele decizii:

	Rezoluţia Consiliului din 

21 decembrie 1981
	În 1981 a fost înfiinţat un Departament de Acţiune în cadrul Comisiei Europene prin Rezoluţia Consiliului asupra integrării sociale a persoanelor cu dizabilităţi la nivel comunitar, dar programul de acţiune propriu zis a fost lansat în ianuarie 1983.

	Raportul Comisiei

Europene din 24 iulie 1986
	Actul Unic European a adus completări în domeniul angajării persoanelor cu dizabilităţi în cadrul Comunităţii. În 1988 Consiliul a formulat noi orientări asupra participării organizaţiilor de reprezentare ale persoanelor cu dizabilităţi, schimburi de experienţă şi o mai bună coordonare a acţiunilor în cadrul integrării vocaţionale a persoanelor cu dizabilităţi între statele membre. (EC. 1988)

	Raportul Comisiei

Europene 1989
	Articolul 26 al Cartei Sociale Europene pentru drepturile fundamentale ale lucrătorilor (1989) statuează dreptul persoanelor cu dizabilităţi la instruire vocaţională şi la reabilitare.

	Decizia Consiliului din 18 aprilie 1988 stabilind programul comunitar de acţiune pentru persoane cu dizabilităţi (HELIOS)
	Programul HELIOS II (1993-1996) şi I (1989-1992) acoperă nu numai integrarea economică a persoanelor cu dizabilităţi ci şi domenii importante ca reabilitarea funcţională, integrarea educaţională şi petrecerea timpului liber. HELIOS II a fost creat pentru a perfecţiona schimbul de informaţii între statele membre şi organizaţiile neguvernamentale, dezvoltarea cooperării în materie de politici europene şi a acţiunilor pozitive în privinţa integrării persoanelor cu dizabilităţi. (EC, 1993b) 

	Rezoluţia Consiliului şi reuniunii Miniştrilor 

Educaţiei din 31 mai 1990
	Pentru prima dată, politica unei educaţii integrate în Uniunea Europeană a fost aprobată în 1990, cu privire la integrarea copiilor şi tinerilor cu dizabilităţi în sistemul normal de educaţie.

	Comisia Europeană

Programul Social de

Acţiune pe temen mediu 1995-97

 

 

 

 

 

Comunicarea Comisiei Europene (1996)
	Programul a fost lansat în 1995. Programul afirmă necesitatea unei societăţi active pentru toţi, incluzând persoanele cu dizabilităţi. Au existat o serie de iniţiative de adoptare de către UE a principiilor statuate în Reglementările Standard ale Naţiunilor Unite (UN, 1993), privind acordarea de oportunităţi egale persoanelor cu dizabilităţi şi privind susţinerea introducerii clauzei de nediscriminare în Tratatul UE. 

Luând în considerare că scopul Programului Social de Acţiune al Uniunii Europene a schimbat crucial orientarea politicii în materia persoanelor cu dizabilităţi, Comisia Europeană a creat Noua Stategie Comunitară în materia persoanelor cu dizabilităţi. Strategia a fost susţinută prin politici şi însotiţă de Rezoluţia Parlamentului European referitoare la acordarea de oportunităţi egale pentru persoanele cu dizabilităţi (1997). Noua Strategie face referire la formele de handicap fizic, senzorial, mental şi intelectual şi ia în considerare acţiunile sociale care pot fi derulate, inclusiv educaţia în domeniul social, ca una dintre priorităţi. Este susţinută facilitarea participării depline şi implicarea studenţilor cu dizabilităţi în procesul educaţional, cu respectarea libertăţii de alegere. Procesul educaţional al tinerilor cu dizabilităţi devine parte integrată a politicii de educaţie generală. 

	

Rezoluţia Consiliului European (1996)
	Grupul la Nivel Înalt al reprezentanţilor statelor membre asupra problemei dizabilităţilor au urmărit ca Noua Strategie şi orientările majore să fie stabilite prin Rezoluţia care a fost adoptată de reprezentanţii statelor membre în cadrul reuniunii Consiliului de Miniştri din 20 decembrie 1996 (Official Journal C 012 din 13 ianuarie 1997).

Principalul obiectiv stabilit de Grupul la Nivel Înalt a fost dezvoltarea unei noi politici, precum şi constituirea unei baze de date comune în statele membre care să ia în considerare activităţi ca:

· încurajarea persoanelor cu dizabilităţi în participarea în viaţa socială, inclusiv a celor cu dizabilităţi severe;

· crearea condiţiilor optime, prin eliminarea barierelor pentru persoanele cu dizabilităţi pentru ca acestea să participe deplin în societate;

· sensibilizarea opiniei publice asupra nevoilor speciale ale persoanelor cu dizabilităţi şi dezvoltarea unei strategii bazate pe acordarea de oportunităţi egale. 

	Comunicarea Comisiei Europene (1999)
	Conferinţa Interguvernamentală din iunie 1997 a inclus noul articol 13 în Tratatul de la Amsterdam, care conferă Uniunii atribuţii legale specifice în derularea unor acţiuni de combatere a discriminărilor de toate tipurile, inclusiv a persoanelor cu dizabilităţi. (Communication, 1999). Măsurile propuse în Comunicarea 1999 au fost incluse în prevederile constituţionale şi cele legislative ale statelor membre.

	Compendium al

Politicilor statelor

membre asupra acordării de oportunităţi egale

persoanelor cu dizabilităţi (1998).
	Pentru a promova principiul nediscriminării cuprins în articolul 13 al Tratatului de la Amsterdam, a fost elaborat, în anul 1998, Compendium-ul Politicilor statelor membre asupra acordării de oportunităţi egale persoanelor cu dizabilităţi. Documentul prevede un sumar al planurilor de acţiune propuse de fiecare stat membru, în acord cu orientările majore ale politicii europene în domeniu. Ca urmare, Austria, Franţa, Luxemburg, Italia şi Marea Britanie au inclus în strategia lor guvernamentală educaţia integrată a persoanelor cu dizabilităţi. 

	Comisia Europeană

(1999)
	În anul 1999 Comisia Europeană a elaborat Programul Comunitar de Acţiune pentru combaterea discriminării directe şi indirecte, publicat oficial de Comisie şi adoptat de Consiliu. Este un instrument european major pentru prevenirea şi combaterea discriminării şi este destinat să susţină şi să completeze directivele europene în domeniu, prin schimbul de informaţii, experimentarea şi diseminarea celor mai bune soluţii, crearea unei reţele la nivel european, atât în domeniul legislativ cât şi cel practic.

	Decizia 253/2000/EC a 

Parlamentului European şi a

Consiliului (2000)

stabilind derularea

fazei a II-a a

Programului Comunitar în domeniul educaţiei "Socrates" 
	În cadrul programului comunitar Socrates/Erasmus -în cadrul temei educaţia tinerilor cu nevoi speciale- se desfăşoară şi programul THENAPA - Integrarea Socială şi Educaţională a Persoanelor cu Handicap fizic prin Acţiuni Fizice Adaptate (APA) cu durata de 1 an (01.10.2003-01.10.2004). Rapoartele privind integrarea persoanelor cu handicap fizic prin APA vor fi întocmite şi trimise Comisiei Europene de către fiecare guvern naţional, împreună cu fiecare minister al educaţiei şi federaţii sportive. 

	Rezoluţia Parlamentului European (2001)
	În 2001, Parlamentul European, prin rezoluţia din 2001, a declarat anul 2003 ca anul european al cetăţenilor cu dizabilităţi. De asemenea, Parlamentul European a cerut Comisiei Europene să elaboreze o propunere de directivă, în baza articolului 13 al Tratatului CE, care să acopere "toate nivelele de jurisdicţie la nivel european", cu scopul de a asigura un tratament egal al persoanelor cu handicap. 


 

 

Sumar al prevederilor legislative ale Comisiei Europene şi Consiliului European în materia acordării de facilităţi şi a nediscriminării persoanelor cu dizabilităţi:

 

· COM (2003) 650 final din 30 octombrie 2003 

Acordarea de oportunităţi egale pentru persoanele cu dizabilităţi: Planul European de Acţiune

· Rezoluţia Consiliului din 15 iulie 2003 

Privind promovarea angajării şi integrarea socială a prsoanelor cu dizabilităţi (2003/C175/01)

· Rezoluţia Consiliului din 6 mai 2003

Privind accesul persoanelor cu dizabilităţi la infrastructura culturală şi activităţile culturale (2003/C134/05)

· Rezoluţia Consiliului din 5 mai 2003

Asupra acordării de oportunităţi egale pentru elevii şi studenţii cu dizabilităţi în domeniul educaţiei şi instruirii

· Rezoluţia Consiliului din 6 februarie 2003

"eAccessibility"- îmbunătăţirea accesului persoanelor cu dizabilităţi la societatea informaţională de bază (2003/C 39/03)

· COM (2001) 271 final din 29 mai 2001

Propunere pentru o decizie privind declararea anului 2003 ca Anul European al Persoanelor cu Dizabilităţi 

· Directiva Consiliului 2000/78/EC din 27 noiembrie 2000

Directiva Consiliului stabilind cadrul general pentru tratamentul egal în materia angajării şi ocupării forţei de muncă

· Decizia Consiliului (2000/750/EC) din 27 noiembrie 2000

Decizia Consiliului stabilind Programul Comunitar de Acţiune pentru combaterea discriminării (2001-2006)

· COM (2000) 284 final din 12 mai 2000

Comunicarea Comisiei Europene către Consiliul European, Parlamentul European, Comitetul Economic şi Social şi Comitetul Regiunilor - Prin eliminarea barierelor, spre o Europă Liberă pentru persoanele cu dizabilităţi 

· Rezoluţia Consiliului (1999/C 186/02) din 17 iunie 1999

Rezoluţia Consiliului privind acordarea de oportunităţi egale în materia ocupării forţei de muncă pentru persoanele cu dizabilităţi

· Recomandarea Consiliului (98/376/EC din 4 iunie 1998)

Recomandarea Consiliului privind permisul de parcare pentru persoanele cu dizabilităţi

· Rezoluţia Consiliului din 20 decembrie 1996

Rezoluţia Consiliului şi reprezentanţilor guvernelor statelor membre prezenţi la Reuniunea Consiliului din 20 decembrie 1996 privind persoanele cu dizabilităţi

· COM (96)406 final din 30 iulie 1996

Comunicarea Comisiei asupra acordării de oportunităţi egale persoanelor cu dizabilităţi

· Rezoluţia Consiliului din 31 mai 1990

Rezoluţia Consiliului şi a Miniştrilor Educaţiei participanţi la Reuniunea Consiliului referitoare la integrarea copiilor şi tinerilor cu dizabilităţi în sistemul normal de educaţie 

 

Legislaţii naţionale:

 

Austria

 

Potrivit art. 7(1) al Constituţiei Austriei, "nici o persoană nu poate fi discriminată pe baza dizabilităţilor sale. Autorităţile locale şi federale trebuie să garanteze tratamentul egal atât al persoanelor cu dizabilităţi cât şi al celor fără probleme de acest fel".

Potrivit Legii încadrării persoanelor cu dizabilităţi (1969), o persoană se încadrează în această categorie dacă afecţiunea de care suferă îi reduce cu cel puţin 50% capacitatea de muncă. Potrivit legii, persoanele cu dizabilităţi beneficiază de o protecţie specială, inclusiv din punctul de vedere al remuneraţiei primite pentru activitatea depusă, această neputând fi redusă corespunzător cu gradul de dizabilitate. De asemenea, potrivit prevederilor legii, companiile trebuie să încadreze cel puţin o persoană cu dizabilităţi la 25 de angajaţi. Cele care refuză să facă angajări sunt obligate să contribuie cu o taxă compensatorie la un fond special gestionat de Ministerul Economiei şi Muncii. Această taxă s-a ridicat în anul 2003 la un nivel de 200 euro/persoană. Tendinţa actuală este încadrarea persoanelor cu dizabilităţi în sectorul servicii, dar integrarea persoanelor care au părăsit instituţiile speciale sau a copiilor cu dizabilităţi este în fază incipientă.

Belgia

 

Potrivit prevederilor Legii Reabilitării Sociale (1963), a fost creat un fond naţional pentru reabilitarea socială a persoanelor cu dizabilităţi, numărul persoanelor înregistrate cu probleme de acest tip fiind deosebit de mare. Potrivit legii, "persoanele cu dizabilităţi sunt cele care au şanse limitate de integrare socială şi vocaţională, datorită diminuării capacităţilor fizice şi/sau mentale". Legea acordă diferite înlesniri pentru companiile care angajează cel puţin 20 de persoane cu dizabilităţi.

Potrivit Acordului Colectiv Naţional nr. 38 semnat de sindicate şi Consiliul Naţional al Muncii în 1983 şi 1998, este interzisă discriminarea persoanelor cu dizabilităţi pe perioada în care este recrutată, selectată şi testată în vederea angajării. În acest sens, Parlamentul Belgiei a adoptat o serie de legi, în februarie 1998 şi mai 1999, care intezic discriminarea persoanelor cu diazbilităţi. 

Danemarca

 

Potrivit art.75(2) al Constituţiei Danemarcei, "orice persoană care nu se poate întreţine singură, în situaţia în care nu există un însoţitor care să asigure îngrijirea sa, va beneficia de asistenţă publică potrivit prevederilor legii".

Piaţa muncii oferă persoanelor cu dizabilităţi oportunităţi egale cu a celorlalţi angajaţi, acordând asistenţă personală, măsuri de plată compensatorii, în situaţia în care gradul de dizabilitate afectează capacitatea de muncă a persoanei, precum şi alte forme de sprijin financiar. Potrivit Codului Muncii, Consiliile locale trebuie să asigure suportul financiar al persoanelor cu dizabilităţi şi să ofere sprijinul şi asistenţa necesare. Persoanele cu diazbilităţi care nu reuşesc să găsească un loc de muncă şi nu au o capacitate de muncă foarte redusă pot fi angajate în diferite "activităţi cu caracter flexibil". Persoanele cu dizabilităţi care s-au pensionat anticipat şi nu au o capacitate de muncă redusă pot fi angajate în diferite "activităţi cu program special".

Legea 459/1996 privind interzicerea discriminării pe piaţa muncii face referire doar la discriminarea pe bază de rasă, culoarea pielii, orientare politică, origine socială şi etnică. 

Finlanda

 

Potrivit prevederilor capitolului 2, secţiunea 6 al Constituţiei Finlandei, "nici o persoană, fără un motiv acceptabil, nu poate fi tratată diferit faţă de celelalte persoane pe motiv de sex, vârstă, origine, limbă, convingeri, religie, sănătate, dizabilităţi sau orice alt atribut al acelei persoane".

Pe teritoriul Finlandei, persoanele care şi-au pierdut parţial capacitatea de muncă sunt protejate. Potrivit prevederilor Legii Protecţiei Ocupaţionale (1970), angajatorul este obligat să asigure condiţii adecvate şi optime de lucru pentru persoanele cu dizabilităţi. Ajutoarele pentru aceste persoane trebuie plătite de angajator pe o perioadă de 2 ani, suma variind în funcţie de natura serviciului. 

De asemenea, Legea privind egalitatea dintre femei şi bărbaţi interzice discriminarea de orice tip şi hărţuirea sexuală. 

Franţa

 

Legea privind persoanele cu dizabilităţi (1975) stabileşte principiile de bază pentru protecţia acestor persoane. Potrivit prevederilor legii, persoanele cu dizabilităţi care beneficiză de plăţi compensatorii sunt cele care au un grad de pierdere a capacităţii de muncă de 80%.

Potrivit Codului penal francez, persoanele care aduc prejudicii persoanelor cu dizabilităţi (refuză angajarea acestora, le concediază abuziv, refuză încadrarea lor într-o activitate de producţie sau de servicii) pot fi condamnate la 2 ani închisoare şi la plata unei amenzi de peste 30.000 euro.

Germania

 

Potrivit prevederilor art. 3(3) al Constituţiei Germaniei, "nici o persoană nu va fi favorizată sau defavorizată pe baza originii, sexului, rasei, limbii, opiniilor politice, credinţei sau religiei. Nici o persoană nu va fi defavorizată datorită dizabilităţilor sale". 

La nivel federal, Ministerul Muncii şi Problemelor Sociale răspunde pentru integrarea vocaţională a persoanelor cu dizabilităţi şi pentru crearea cadului legislativ necesar acestui scop. Astfel, au fost elaborate programe pentru încadrarea persoanelor cu dizabilităţi în sectorul public. Obligaţiile şi drepturile legale sunt prevăzute în Legea persoanelor cu dizabilităţi adoptată după încheierea celui de-al doilea război mondial. Potrivit prevederilor legii, angajatorul are obligaţia să verifice caracteristicile fiecărui post vacant în perspectiva angajării unei persoane cu dizabilităţi. De asemenea, legea solicită angajatorilor din domeniul industriei să-şi adapteze fără cheltuieli exagerate infrastructura (utilajele şi maşinile) în aşa fel încât să poată angaja cât mai multe persoane cu dizabilităţi. Potrivit prevederilor aceleiaşi legi, persoanele cu dizabilităţi se bucură de un nivel special de protecţie.

Potrivit prevederilor Legii Muncii, Consiliile de Muncă ale companiilor private au sarcina de a se ocupa de reabiliterea persoanelor cu dizabilităţi, precum şi a altor persoane care au nevoie de asistenţă socială. Această lege nu se aplică organismelor şi organizaţiilor care au ca domeniu de activitate domeniile politic, caritabil, educaţional, academic, artistic sau care servesc informării şi exprimării opiniilor. 

Grecia

 

Potrivit art.21 (2) al Constituţiei Greciei, "persoanele cu mulţi copii, cele cu dizabilităţi produse în perioada războiului, veteranii de război, orfanii şi văduvele de război, precum şi persoanele care suferă de boli incurabile, fizice sau mentale, se află în protecţia specială a Statului".

Persoanele cu dizabilităţi reprezintă una dintre cele 7 categorii de persoane protejate de statul elen. Potrivit legilor speciale adoptate în anii 1979 şi 1980, societăţile cu peste 50 de angajaţi trebuie să ocupe 7% din totalul locurilor de muncă cu persoane din cele 7 categorii protejate. Prevederile acestor legi au fost extinse ulterior în sectorul public, cel bancar şi în administraţia publică. Unul din patru avocaţi ai unei societăţi trebuie să aparţină unei categorii de persoane protejate de stat. Societăţile care nu respectă prevederile acestor legi pot fi sancţionate administrativ, potrivit unei legi adoptate în anul 1995. 

Irlanda

 

Legea egalităţii angajaţilor, adoptată în anul 1998, prevede eliminarea discriminării pe motivul dizabilităţii. Legea elimină din domeniul de aplicabilitate forţele armate, forţele de poliţie şi penitenciarele. Potrivit prevederilor legii, salariile trebuie să fie egale pentru aceeaşi activitate depusă atât pentru persoanele cu dizabilităţi cât şi pentru cele fără probleme, angajatorul trebuind să ia măsuri pentru promovarea oportunităţilor egale între angajaţi. De asemenea, a fost înfiinţat un Tribunal de Echitate care judecă faptele aflate sub incidenţa legii. 

Legea statutului egal (1999) condamnă discriminarea pe baza dizabilităţii persoanei, fiind adoptată în urma programului negociat de Guvern cu partenerii sociali.

 

Italia

 

Potrivit prevederilor articolului 3 al Constituţiei Italiei, "este în responsabilitatea Republicii să elimine orice obstacole de natură economică şi socială care, prin limitarea libertăţilor şi egalităţii cetăţenilor, opreşte dezvoltarea individului şi participarea sa la activităţile politice, economice şi sociale ale ţării". Articolul 38 al Constituţiei stipulează că "orice cetăţean care nu poate munci şi nu dispune de resurse necesare traiului are dreptul la ajutor şi asistenţă socială".

Legea 68/1999 protejează drepturile angajaţilor cu dizabilităţi şi interzice discriminarea împotriva lor la locul de muncă. În baza prevederilor legale, persoanelor cu dizabilităţi trebuie să li se aplice standardele salariale şi toate prevederile contractelor colective de muncă similare celorlalţi angajaţi. Prevederile acestei legi nu se aplică sectoarelor publice şi private care au ca domeniu de activitate transporturile. 

Luxemburg

Legislaţia care protejează persoanele cu dizabilităţi a fost amendată în 1991. Legea privind persoanele cu dizabilităţi defineşte persoana cu dizabilităţi drept persoana care a suferit un accident de muncă sau în perioada războiului, sau persoana cu deficienţe fizice, mentale şi senzoriale, capacitatea de muncă fiind redusă cu cel puţin 30%. Potrivit prevederilor legii, o astfel de persoană trebuie recunoscută ca persoană cu dizabilităţi şi înregistrată de autorităţi. Dacă această persoană refuză o slujbă oferită de autorităţi, aceasta îşi pierde dreptul de a primi ajutor din partea statului. Legea obligă o societate ca la un număr de 25 de salariaţi să angajeze o persoană cu dizabilităţi. Printre alte facilităţi, persoanele cu dizabilităţi beneficiază de dreptul pensionării anticipate, 57 de ani faţă de 65 de ani.

Potrivit prevederilor Codului penal, se sancţionează discriminarea pe baza dizabilităţii. Nu poate fi pedepsit refuzul de a angaja o persoană cu dizabilităţi în unele sectoare de activitate, în situaţia în care se protejează viaţa acesteia sau în situaţia prevenirii unor noi accidente de muncă.

Olanda

 

Potrivit articolului 1 al Constituţiei Olandei se menţionează că "toate persoanele vor fi tratate în mod egal în aceleaşi circumstanţe. Discriminarea pe bază de religie, credinţă, opţiuni politice, rasă, sex, sau oricare altele nu sunt permise". 

Reforma radicală a sistemului de securitate socială, care a avut loc în anii '80, a reglementat drepturile şi obligaţiile persoanelor cu dizabilităţi. 

Legea privind reintegrarea în muncă a persoanelor cu dizabilităţi (1998) prevede măsuri privind angajarea persoanelor cu dizabilităţi, reducerea riscurilor financiare ale societăţilor care angajează astfel de persoane şi care fac plăţi suplimentare, oferă altenative de pregătire profesională. Consiliile municipale au în responsabilitate directă reintegrarea în muncă a acestor persoane.

Legea privind combaterea discriminării nr. 20/2003, adoptată de Parlament în 2001, are la bază prevederile Directivelor Uniunii Europene în acest domeniu. 

Legea privind tratamentul egal al persoanelor cu boli cronice sau dizabilităţi care alterează capacitatea acestora de a fi actori deplini ai societăţii, adoptată la 1 aprilie 2003 şi intrată în vigoare la 1 decembrie 2003, prevede măsurile necesare şi corespunzătoare pentru a creşte implicarea şi participarea acestor persoane în viaţa societăţii. Legea intezice, de asemenea, discriminările nejustificate în materia persoanelor cu dizabilităţi sau boli cronice. 

Spania

 

Potrivit prevederilor articolului 14 al Constituţiei Spaniei, "cetăţenii spanioli sunt egali în faţa legii, fără nici o discriminare pe motiv de rasă, sex, religie, opinie, condiţii sociale sau alte circumstanţe". Dizabilitatea este una dintre aceste circumstanţe care nu poate conduce la stoparea dezvoltării individului.

Potrivit prevederilor Codului Muncii, persoanele care au disabilizăţi fizice, psihice sau senzoriale au dreptul la integrare socială şi protecţie. În acest sens au fost emise o serie de acte care reglementează politicile de prevenire a accidentelor de muncă, de tratament, reabilitare, angajare şi integrare a persoanelor cu dizabilităţi: Decretul Regal 1/1995 privind revizuirea statutului angajatului, Decretul Regal 2/1995 privind revizuirea procedurilor de muncă, Decretul Regal 5/2000 privind sancţiunile aplicate pentru nerespectarea Codului Muncii, Legea 13/1982 privind integrarea socială a persoanelor cu dizabilităţi. Această lege impune societăţilor angajarea în cota de 2% din totalul angajaţilor a persoanelor cu dizabilităţi. 

Suedia

 

Aplicarea prevederilor Legii privind protecţiei angajaţilor (1982) a condus la creşterea securităţii locurilor de muncă, avându-se în vedere protecţia specială a persoanelor cu dizabilităţi.

O lege împotriva discriminării persoanelor cu dizabilităţi a intrat în vigoare în 1999, persoana cu diazabilităţi fiind considerată acea persoană care s-a născut cu o limitare a abilităţilor fizice şi mentale sau dacă această limitare s-a produs în urma unui accident de muncă. 

Legea Muncii (1977) impune angajatorilor să adapteze condiţiile de muncă la capacităţile fizice şi intelectuale ale angajaţilor. Aplicarea legii este supravegheată de Autoritatea naţională pentru Ocuparea Forţei de Muncă şi Sănătate. 

Marea Britanie

 

Legea privind combaterea discriminării (1995) defineşte persoana cu dizabililităţi drept persoana care are o deficienţă fizică sau psihică ce are un efect negativ pe termen lung în desfăşurarea unei activităţi normale. Potrivit prevederilor legii, angajatorul nu poate trata preferenţial o persoană normală fizic şi psihic în faţa uneia cu dizabilităţi. Legea oferă persoanelor cu dizabilităţi dreptul la servicii, facilităţi, mărfuri şi produse. 

Din anul 1999, prestatorii de servicii au fost obligaţi să aducă îmbunătăţiri serviciilor oferite persoanelor cu dizabilităţi, noi măsuri în acest sens urmând să fie luate în 2004.

Din 1998 este în vigoare un Cod de practică propus de Guvernul britanic, care nu are efect de lege, dar care impune angajaţilor să evite discriminările de orice natură. 

 

 

 

 

 

 

 

 

6. COMBATEREA DISCRIMINĂRII PRIVIND PERSOANELE INFECTATE CU VIRUSUL HIV/SIDA

 

Principala reglementare internaţională pentru acest tip de discriminare este Rezoluţia 49/1999 a Comisiei pentru drepturile omului a Organizaţiei Naţiunilor Unite. Ea condamnă încălcarea drepturilor omului pentru persoanele care au virusul HIV/SIDA, pentru membrii familiilor acestora în baza prezumţiei de infectare a acestora cu virusul HIV/SIDA, precum şi pentru persoanele înscrise în diferite asociaţii de combatere a acestei maladii, precum şi pentru membrii familiilor acestora. 

Codurile Penale ale Olandei, Franţei, Finlandei şi Luxemburgului au prevederi care interzic divulgarea stării de sănătate a unui pacient, în virtutea dreptului de protecţie a vieţii private.

Avându-se în vedere dreptul de protecţie a vieţii private, nu există alte reglementări europene privind discriminarea persoanelor contaminate cu virusul HIV/SIDA. Reglementările europene au ca subiect prevenirea infectării cu virusul HIV/SIDA şi continuarea cercetărilor, cooperărilor şi punerii în practică a programelor internaţionale pentru tratarea persoanelor bolnave şi pentru stoparea extinderii maladiei. 

Combaterea HIV/SIDA a devenit în ultimul deceniu o prioritate pentru ONU şi un angajament inclus în "Declaraţia Mileniului a Naţiunilor Unite", ca unul dintre "Obiectivele Dezvoltării Mileniului" (MDG). De asemenea, "Programul de acţiune al Uniunii Europene privind bolile transmisibile" reprezintă un instrument eficient pentru o mai bună combatere a HIV/SIDA, malariei şi tuberculozei. 

